url: =Kammal khat maw i buaipih uh ~ T. Sawmlian :: ZOMI DAILY\nposted on 27 August 2019 at 3:44 pm Lomkholna: Biakna, News, Sawmlian, Zomi\n‘Idol’ kici kammal khat hangin hizah a i buai pen buai taakloh khat ahih hangin buai mahmah i hih manin thu lianpi khat hong suak mawk hi.\nKammal kici pen thupi mahmah a, a zatlohna dingah zang leng hoih het lo thei mah hi. Tua mah bangin, zat theihna bangzah om a, bangci bangin kizang thei cih i kan ding zong a kisam om veve hi.\nI biak Pasian hi a, ‘pasian’ ciin ‘p’ pen laimalneu zang lehang, i biak Pasian pen i genna hi lo hi cih i thei pah hi. Kammal kibang linlian ahih hangin a gelhdan ‘neucik’ panin a zatna kibang lo cih i mu hi.\n‘Lei’ kici pen a zatna tawh kizui-in – paina dinga kibawl lei, kam sunga lei, van kizuak lei, i tenna lei(tung) etc. cih bangin a zatna kibang lo hi.\nLai Siangtho sungah ‘ihmu’ cih kammal tamveipi kizang a, mun pawlkhat ah mihing kammal a sihna thu genna dingin a kizat laitakin mun pawlkhat ah ihmut ngeina genna dingin kizang hi.\nMikangte ciamnuih citak-a a gen theih uh, “if vegeterians eat vegetables, then what do humanitarians eat?” cih khat nei uh hi.\nBangbang ahi zongin, ‘Idol’ cih kammal khat tawh hizah a i buai liang pen buaihuai mahmah hi! Idol pen milim dana ngaihsun i hih le zong, tua a kigen Idol pen milim hi lo a, Pasian in milim biak ding deuh lo ahih manin lasak kidemna a mihing(misi leh milim leh biak ding ding hi lo) telkhiat pen a siat lawmlawmna om lo tawh kibang hi.\nTua hi a, mi tampi in zong Idol bawlbawl ve un, kuaman a biak a paai lam uh thei nai khang! Zomite in zong teel lehang biak genloh, gensiat ding khawng ahihna meel…\nA saite in hoihsa a sai ahih uh leh tua pen i saanpih zawh kei leh kihel loh ding hiziau lo maw, ahih kei leh ei deih bangin en sai ziau lehang!\nNa khatpeuh pen lungsim kocik taka ngaihsutna i neih zel manin, buailohna ding pi, buaina hong suak thei zel hi. Lungsim kocik tak tawh i utut i mawk gengenna hangin Zomi sungah supna tampi, thanuam taka sem ding kimlai thanemna tampi kitun hi… Neucik ngaihsuna focus loin, i lungsim zaisak deuh ni e… T Sawm Lian\nPrevious: Laisiangtho’ gen Idol leh Zomi Idol ~ Rev. Thang Van Lian\nNext: Zomi Idol (2) ~ Dr. Do Suan Mung


timestamp: atn

url: =Rakhine State sungah Yaba Pill kici vankham $270,000 manneiding kiman ~ ZD :: ZOMI DAILY\nRakhine State sungah Yaba Pill kici vankham $270,000 manneiding kiman ~ ZD\nposted on 21 March 2017 at 8:43 pm Lomkholna: Myanmar, News, Sawltak\nMyanmar, Rakhine State sungah Burmese Navy te’n guihtheih khamtheih vankham Yaba Pills akici te 185,000 mankhia uh cih DVB pan kiza hi. Bangladesh leh Myanmar gamgi, Rakhine State sungaom Maungdaw Township, Naf River panin zanni akiman uh ahihi.\nMaungdaw Police te genkhiatna ah Burmese Navy te’n gunkuang tawh gamgi encik in avakkawikawi laitak un muanmawhhuai gunkuangneu khat mukha uhhi. Tua gunkuang pen sitnuam uh ahih manin khawlsakding in Signal alah uhhangin tua gunkuangneu pen taisuaksawm uhhi.\nTuaciang in Burmese Navy te’n akhawlnading un thau tawh Warning Shoots kap uh a, tuaciangin gunkuang khawlsakthei uhhi.\nGunkuang tungah mi 5 atuang uh hi a, khatpa taisuah in adang 4 tepen mantheipah uhhi. Amat mi 4 tepen Rah Zein, Nuha Khan, Abdul Shaku, Maumad Essad cihteng hi uh a, avek un Maungdaw, Shweza Village pan ahi uhhi.\nGunkuang tungpan inzong vankham Yaba Pills 185,000 mankhia uh a, tulaitak Kawlgamsum tawh hileh 370 Million Kyats ($270,000) bang manneiding kici hi.\nAtaisuahpa uhpen Maumad Elias kici minnei khat hi a, Maungdaw, Shweza Village pan ahihi.\nRelated: Myanmar, Rakhine State sungah gamdangmi 28 gunkuang tawh kiman ~ ZD\nAmatkhak tenguh avekin Burmese Navy te’n Local Law Enforcement Officials te kiangah apsawn uh cih kiza hi.\nRakhine State sungpan in vankham tawh akiman kilimzak mahmah hi. Nungdiak mahmah inzong Buddhist Monk khat vankham honpikhat tawh kiman hi. ZD Sawltak #zomidaily\nPrevious: Kuala Lumpur khualaizang aom Restaurant nih meikang ~ ZD\nNext: Grab Company te Kawlgam ahzong kipanta ~ ZD\nAki zattheihna mun tampi om (Silica Gel) ~ Job Cinpi\nKalaymyo COVID-19 omzia\nZa ah Za (100%) ~ Thawnpu


url: =MSS 9: Kisil Buk Sungah Thungen - Zomi Adventist Innkuan\nKisil Buk sungah Thungen\nSpain; February 29\nTua pen Spain gam-a Seventh-day Adventist College ah kumkhatna kum ahi hi.\nDante Marvin Herrmann in a sum khol sunsun teng, euros 5,000 pen tuition fee dingin kumbei ciangin avekpi in pia khin ta hi. Laisin hun khatlekhat kikalah a zi leh ata nihte vak nadingin a dang euros 5,000 thalawh in na sem den hi.\nTu-in ahihleh kum nihna sangsap ding thalawh in gamlapi pekah laibu zuak dingin paikhia ahih manin a ziletate tawh sauveipi sung kikhen ding hita uh hi. Dante in ahihleh nasep haksa pen phamawh sa lo a, ahizongin Sagunto Adventist College ah laibu zuak ding min pia kha lo hi. Khalsungteng pawlpi khatkhit khat paikawikawi-in, ‘a pumpitung dimin tattoo kisuai-a, khamtheih guihtheih tawh kidiah German mipa ahi, amah pen koi ci bangin piangthak-a, Adventist khat suak thei hiam cih gen kawikawi nuam hi.\nDante a sum haksatna zong Pasian’ tungah a gending kisam lai hi. A gamdaih thungetna mun dingin kisil-buuk sung zangh in, ki sungkalh pahpah hi. Khukdin sukin a lungsim sungkhia hi. “Papa, kum khatna mankhin ta ing. Ka matte zong a sangpenpen ah ka om hi. Hih lai-ah nongsap lam zong ka ki thei hi” ci-in thu ngen hi.\nAmah guakin thu a nget simin Dante in Pasian pen “Papa” ci-in sam den hi. “Papa, sangnaupang pawlkhat zong scholarship na piaklam thei ka hi maw. Kei zong hong huh oh. Sangsap ding sumzonna in laibu ka zuak daldal ding ut vet keng. Jesu’ thu bek gen nuam ing. Suakta takin thu gen nuam ing. Ka sumkhol sunsun teng ka zat gaih khit a kipanin sum kici peek khat zong nei nawn ke’ng. Papa, ong huh ngiat oh” ci-in a Papa kiangah kunh ngeungeu hi.\nTawmvei sung Dante a thunget hong khawl-a, aw neem khat in a thungetna a dawng bangin a lungsim sungah a za hi.\n“Bangzah kisam na hia?” ki ci hi. “Na khawl oh, ong tuat samsam pak ning ei. College ah kum nga sung kah ding kisam lai ahih manin kum khat euros 10,000 bei leh kum nga ciangin euros 50,000,” ci hi.\n“OK, Dante,” tua awging in ci hi. “Tua na kisapzah hong piazo dingin hong um na hiam?” ci hi. “Ka uplohna pen Nang zong na thei hi. Ahizongin ka uptheih nadingin Nang hong huh theiding nahih manin ka lungdam mahmah a, euros 50,000 hong pia ding nahih manin ka lungdam mahmah hi,” Dante in ci hi.\nMinit sawm khit ciangin Dante in euros 50,000 ngah takpi hi. Thu angetkhit ciangin kisilbuuk sung panin Dante pusuak khia-a, lengla khan lamah pai-in anu kiangah tu phei hi. A nu pen zan lamdeuh mahmah in a vahawh ahi hi.\n“Hi, nu aw, kong it mahmah lam thei teh maw” ci hi. Nu ahihleh lupna tungah tanglo-in tu ngiungeu hi. A maisuah maitai mahmah hi. A khut langkhat ah a cell phone tawi kawm hi.\n“Bangci na hia nu?” ci-in Dante in lunghimawh kawmin dongh buatbuat hi. “Alamdang mahmah khat hong piangvat veh aw,” nu in ci hi. “Bang ahia nu?” ci hi.\n“A beisa kum 10 lai pekin Germany gam-a, i inn i zuak nop lam na thei lai hia, tawng”, “Tu mahmah in pasal khat kiang panin WhatsApp message hong lut vat hi. I inn zuak pen kei’ sak zah val in euros 50,000 hong behlap lai ning hong ci hi lo maw. Lamdang taktak ei” nu in ci hi.\nDante in acih nading bang thei lo hi. “Hih pen keima’ thungetna a ngah hi ing,” ci-in gen buakbuak lo hi. “Na khawl pak, na ngak pak oh, kisilbuuk ah ka pai nading ompak ei” ci-in nakpi takin awngkhia hi. Kisung kalh in, khukdin sukpah hi.\n“Papa, a zenzenin euros 100,000 hong ngen hi lengin, tuazah nong pia veve dia?” acihleh, “Dante aw, euros 50,000 hongngen nahih manin euros 50,000 kong pia hi.”\n“A tua mah ee, euros 100,000 hong ngen hi lengin, nong pia takpi dia, aci kai ve”. “100,000 hong ngen hilecin bel hong pia mah ning. Ahizongin nang’ 50,000 hong ngen nahih cianga 50,000 hong pia keive,” ci-in tua awging in dawng hi.\n“Tua aihleh ka lungsim ka khel thei dia?”acih leh, “Eh, kingah lo ee” ci kik hi. “A lianzaw na ngaihsut theih nadingin a kisinsin na hi hi. Na ngaihsutna neu mahmah hi. Tutawm adingbek na ngaihsun hi, ahih hangin ke’n lianzaw kong pianuam hi. Kei nong up ngiat ding ka deih hi. Na kisapnate hong piathei kahihna na-up ding kong deih hi.” Acih ciangin Dante in, “Himah ei. Tua ahihleh tua sumte ka nu’n hong piak nadingin kua’n honggen sak ding ahia?” ci hi.\n“Ke’n hong vaihawm sak thei dingin nong um hiam?”\n“Imm… Hong um mah ing. Hong um mah ing!” ci-in Dante in dawngkik samsam hi.\nLupna tungah a nu’ tutna mun, lengla khan sungah Dante hong kilehkik hi.\n“Dante aw, hoih nasak leh hih i inn zuakna man a val-a hong kipia euros 50,000 pen na sangsum dingin piapah lecin hoih sa veng aw” ci-in Dante a lut phei lian leh anu in na gen hi.\nKum 36 a pha, Dante in, a college kum nihna kum in, Pasian’ tungah upna le muanna tawh ngen lengin i nget peuhpeuh hongpiakna hoihtakin tel thei ta hi. “Pasian in ka thungetna hongdawn ciangin, Pasian tawh lam paikhopna i cih pen upna tawh paikhopna ahi hi. Pasian in i nget lohpi-in na khempeuh hong pia zuahziah mawk hi lo hi. Amah i muan-a, i upding hong deih hi,” ci hi.\nTu kuata Sabbath 13 na mission sumpi khenkhat tawh Dante mah bangin Pasian’ thu a sin nuam mahmah sangnaupang tampi te in a sin theih nadingun sanginn thak Sagunto Adventist College ah ki behlap ding hi. Na piakkhiatna uh tungtawnin i biak Pasian in thupha tampi tawh hong thukkik ta hen.\nPrev post Innkuan sung Sumzeekzia Ding\nNext post ZSL 9: Kihhuaina pan Siangthona ah


url: =A mannei mahmah Guakung (INBAR) :: ZOMI DAILY\nposted on 9 August 2016 at 7:33 am Lomkholna: Article, Sawltak\nZomiDaily :: Khuahun siatna hangin alungkham mahmah leitung gamtuamtuam makai Leader te’n Guakung ngaihsuthuai hi ci’n International Network for Bamboo and Rattan (INBAR) in genkhia hi. Guakung pen adang singkung tetawh tehna in tawmman mahmah a, akung khangbaih in zong to mahmah lelhi. Tuabanah huihnin (Carbon Dioxide) hup thei ahih manin, huih siangthosak theilai hi. Khuaneu khuata te ah mizawngte adingin sumzontheihna khat hi a, innbup inzong Gua vive tawh kilampah theihi.\nLeitung azawngpen gamte ahi Africa, Asia leh Latin America te ah Guakung pen sumzonna bulpikhat hibilbel hi ci’n INBAR Director-General Coosje Hoogendoorn in genkhia hi. Hih Guakung tenghangin mihing 1.5 Billion in nuntakpih lawh a, kumsimin sumtang US$5 Billion bang ngahsak theihi. Gua inn pen akizatzawh kum 100 valbang hikhinin, mipawlkhatin mizawngte zattheihbekin tuakkha a, Guakung manphatna limtak theician loliang uhhi.\nAtaktak in Guakung pen Steel sangin to zaw in, Sing sangin tawmman zawhi. Tuabanah Guakungte innding khawngin akilamciang Energy tampi beibehlo, Dolsing te bangin zenkham nawtnawt kulo banah, Zin alinciangin kicipsawm vetlo in, lam diadiai lel uhhi. Tua ahih manin Gua inn sung aomte mizawng hilo zaw in, mipilte Gua inn sungah aom hizaw hi ci’n Coosje Hoogendoorn in genngei hi.\nINBAR cihpen “International Network for Bamboo and Rattan” hi-in, Sengam Beijing ah kiphualsah hi. 1997 kumin aki pankhia hi a, tu’n kum 19 bang phakhin tahi. Gamtuamtuam 36 bang kipawlkhopna hi-in, Gua & Ciing (Bamboo & Rattan) hangin sumzonna khangsakding, khuahun hoihtuam sakding cih ngimnate nei uhhi.\nAkihel gam 36 tengpen anuai abang ahihi:\nIh Zogam muntuamtuam ahzong Gua kilimzat mahmah cih ihtheihtek ahihi. Inn ihlam ciangin akhuamdingin Gua kiphot a, atungkhuh dingin Gua kizenpek hi. Abaang umnadinginzong Gua peekmah kizang a, asual dinginzong Gua mah kizang sawnsawn laihi. Tuateng akip nadingin naang tawh kihentuah lai hi. Inn bucingkhat siktang khatzong palo in, Gua vive tawh kilam theihi. Tuaban ah mehdingin Guatuai kinelai ahih manin, “Gua aw nangsungah kei ka om a, Kei sungahzong nang na om hi” kici ngeungeu lianghi.\nAhoihna tuabektawh khawltheih hinailo lai a, atungah ihgensa mahbangin huihnin Carbon Dioxide te honghupsak banah tua huihninteng huih siangtho tawh honglaihsak theihi. (Photosynthesis) Scientist te genna ah Eucalyptus, Chinese Fir kungte zahin Carbon Dioxide hupkhia thei cihi. Tuabanah Guazung te in leitang kipbikbek in kancipgawp ahih manin, mencipding khawngleh leitang tolhtolh cihte daltuam mahmah hi. INBAR te thu akicingzaw in amau website www.inbar.int ah ki enthei hi. Zomi Daily 2011\nPrevious: Life Insurance leh Health Insurance kilamdanna ~ Dr. Do Kham\nNext: Vondeih Kep Ding – 40 (Pau Khan Kap)


url: =JESU’N EITE ADINGIN THUAK – FGA Tulsa\nJESU’N EITE ADINGIN THUAK\n-Rev. V.L. Krawschhuanmawia\nIsaiah in, “Amah in eiteí natnateng thuakin, eite gimna tengpua khin taktak hi…am liamna hangin damna i ngah hi,” (Isa. 53:4,5) ci-in eite tanga thuak ahih dan na gen khin hi. Eden natna, siatna leh gitlohna khempeuh ama tungah kinga ahih maninGethsemani huanah lungkhamna in buak a, ama bawlsa mihingtein satin, ciamnuih bawlna in zang a, ling lukhu khusak in, singlamteh tungah sihna thuaksak lai uh hi. Hihte khempeuheite gitloh mana thuak ahi hi. Hih Good Friday hunin Gethsemanihuana i Topa lunggimnate, Pilat maia bawlsiatna a thuakte leh\nsinglamteh tunga a thuaknate lungngai khawm ni.\n1. Eite hanga lunggim hi: A nuntak laiin Rabi thupi leh nungzui tampi nei himah leh tuin Gethsemani huanah lunggimintau hi. Hih hunma in zong lunggimna lianpi thuak khin hi ding hi(Joh. 12:27). A kammal panin a thuak ding haksatna leh gimnate hangin lunggim takin om cih kilang thei hi. Inndei tungnung pan Pasian phatna la sa kawmin pai khia uh a, tun bel dahna leh kahna thu bek kiza ta hi. Nakpi taka lunggim in dahnathuak a, Pasian tapa hi kei leh lunggim manin si zo ding hi. A khaw-ul sisan bangin taak ahih manin nakpi takin lunggimcih kilang hi.\nA khaw-ul golpi in taak hi bek loin, sisan tawh taakkhawm hi. Zatui siam Galen in, ì Lauh luat manin, sisan tawh akipolh zawngsan lam (crimson) luang khe thei hiî cih thu gen hi. Warren W.Wiersbee in, “Hih banga thuakna pen ëhematidrosis’ ci uh a, lunggim luat manin sisan gui (vein) neucik kitat thei a, tua sisante khaw-ul bawmah lut a, khaw-ul pen sisan bangin taak thei hi. Jesu in lunggimna nakpi takin thuak ahih manin a vunnuaia capillary vein kitatin, a khaw-ul tawh kigawm in luang hiding hi”ci hi. Lunggim manin khaw-ul nelkai luang thei mah ei, ahi zong sisan bangin a khaw-ul taak ahih manin, nakpi takinJesu in lunggimna thuak cih kilang hi.\nA dawn ding hai pen Pasian tawh kimelmakna hai (Mt. 26:37, 38), Pasian hehna hai (Isa. 51:17) leh thuakna hai (Lk. 22:42)hi. Charles H.Spurgeon in, ” Uang gen luat om thei kei, a dawn ding hai sungah gawtmun (hell) kisunglut hi” ci liang hi.Mihing piangsate leh piang nailote in zong a thuak ding uh sihna lehthuak na khempeuh a hai sungah kisung khin ahih manin, a thuakgimna pen thuak haksa ding mah ahi hi. I natna leh lunggimnatepen eite thuak zawh ding bang hi lo ahih manin Topa in hongthuaksakin hong puaksak hi. I natna leh lunggimnate khempeuhTopaín ama liangko tungah pua hi. Ama hakkol i puak siam hunpeuh ciang eite zong i van zang ding hi.\n2. Eite hangin bawlsiatna thuak: Pilat in thukhenna a bawlkhit ciang Rom galkapte in a ut bangun bawlsia a, ciamnuihbawlna in zang uh hi. Puansan silhsak in ling lukhu khusak uha, a khutah pumpeng ciangkhut tawisak uh hi. Tua ciang cilphihuh a, a pumpeng tawi laksakin a lu pan sat uh hi.\na) A puan suahkhiatsak uh hi :I Topa puan suah khiatsak uh a, guangtangin om hi. Mawhna in tangguang ihih lam hongphawksak a, hong maizumsak hi (Pian.3:7). Adamte nupa amawh uh ciang tang guang ahih lam uh kiphawk hi. Jesutangguang a omna in mi mawh ihihna kilangsak hi. Pasian muhnapanin eite tangguang lel ihi hi. ìTopa Jesu in tua i mawhnathuakin, i hauh theihna dingin kham citakte, a zumhuaipi lehtangguaka i omna pan puan pak i silh theihna ding leh khua imuh theihna dingin mit zatui i neih theihna dingin Jesuin thuakhiî (Maang..3:18).\nb) Puansan silhsak uh hi: Puansan in i mawhnate pua hi cihkilangsak hi. Isai. 1:18-ah i Topa in, “Tuin hong pai un la, thukikum khawm ni. Na mawhnate uh puansan a bat hangin vuukbangin hong ngo ding hi. Na mawhnate uh si bangin a san hangin tuumul bangin hong kang ding hiî na ci khin zo hi. Jesuin i mawhnate ama sisan tawh hong sawpsak hi.\nc) Cil phihin sat uh hi : Ngeina danah kumpi leh uliantezahtakna leh amau adingin muanhuai hi cih kilahna dingin abiang uh tawpsak uh hi. Galkapte in Jesu zahtakna in cilphih insat uh hi. Nang leh kei hang ai ve hih banga i Topaín cilphih leh sat a thuak. Thukhenna ni ciang cilphih in sat kei tak un teh !Adamte nupa in Eden huanah Pasian cil na phih khin uh a, tuhun in zong Pasian thu zui lo a leitungthu i teel zawk ciang Pasianmaiah cil a phih ihi hi. I mawhna khempeuh amatungah kisuanahih manin, cil phih tak, satna thuak tak mah ahi hi. Romgalkapte in cil a phih uh leh a sat uh pen Pasian hi loin nang lehkeima mawhna hi zaw hi.\nd) Ling lukhu leh ciangkhut pia uh hi : Ling lukhu in leitungkumpi gam pen Pasian samsiatna a thuak kumpi gam hi cihkilangsak a, ling pen samsiatna etsakna hi a, mawhna hanga hongom hi (Pian.3:18). Mawhna hanga Pasian samsiatna eite tungaom etsakna hi. Mawhna hanga Pasian samsiatna i thuakte Jesutungah kisuan hi.(Gal.3:13). Kumpi ciangkhut dingin pumpenga piak un hih leitung kumpi gam kiplo cih kilangsak hi (Mat.11:7). Mawhna sunga om eite kip loh dan leh muan tak ihih loh danhong musak hi. Hihte khempeuh Jesu in pua in, kumpi gamkipzaw hong bawlsak dingin sihna guam sung tawnin pai hi.\ne) Kumpi bangin bia uh hi: A maiah khukdin in,”JudahteKumpipa”ci-in zahpihna tawh hopih in nuihsan in cilphih uhhi. Tulai hunate in lungsim leh kha tawh I Topa i bia hiam aw ?Mite muha muan huai, kuama om lohna ah cihtakna a nei lote ihih leh ciamnuihna tawh a biate tawh a kibang ihi hi.\n3. Ama liamna hangin damna i ngah hi:A beisa kum zakimin galkap thumang lote ngawtna a piak uh ciang savun kawnggak tunga ling zum kithuah tawh sat zel uh a, sisan tampiluang hi. Khatvei galkapte laka khatin sum gu a, kipulak nuamlo ahih manin, galkap khempeuh tua savun kawnggak tawh satding ci-in Officer in thu pia hi. Galkapte laka khat Willie in Of ficer kiangah, “Pu aw, galkap khempeuh in sat a thuak sanginkeimah hong sat mai in. Ahi zong sum pen kei guk hi lo a, sumgupa thuak tang keiman thuaksak mai ning” ci hi.\nOfficer in Willie a et ciang cidam lo, thahat lo mel pua ahihmanin, khauhual tawh sat leh a sih theih phial ding um hi. Ahizong galkapte thuak tang thuak dingin kipia ahih manin sat dingthu pia a, khihcip in sat uh hi. Nih vei a sat uh ciang sisan bua ziahziah hi. A thum veina ding ciang sum gupa in lainat lua ahihmanin hong ding khia a, “Sat nawn kei un, sat nawn peuhmahkei un. Sum gupa keimah ka hi, kei hong sat zaw un” ci hi.\nOfficer in sum gupa sat a sawm ciangin Willie in, ” Kei hongsat khin ta na hih manun hihpa na sat thei nawn kei ding uh hi. Ama thuak tang ka thuak khin hi” ci hi. Sum gupa tua ngawtnatawh kipelh a, Willie ahih leh a liamma thuak zo loin si hi. Gutapakisik lua ahih manin khatvei mah guta nawn lo hi ci uh hi.\nEi a guta thei zelte, a mawh thei zelte, a kisathei zelte hi naipi, a ki-imcip zelte adingin i Topa Kalvari mual singlamteh tungahkikhai a, kuamaín huh lo hi. Amahin i natna teng thuak a, eitegimna teng thuak takpi hi. Eite khelhna hangin amah kiliamsak a, eite mawhna hangin amah kisatnim hi. Ama liamna hangindamna i ngah hi.\nA thuakna a telte in Pasian hong itna bangzahin thuk hiam cih thei uh hi. Singlamteh tungah a kilhcip laiun mipite leh galkapte, Jesu nungzuite khempeuh leh Galili gam pana a paitekhempeuh in bang thu piang hiam cih tel takin thei uh hi. Tuamite in Jesu melah thuakna sangin itna leh a gualzawhna melmu zaw uh hi. Amaute mawhna limlanga ki-et bangin tel takinmu uh a, kisik a awm tum kawmin inn lam zuan uh hi. Nai takpan a mu, a cih dan khempeuh uh a thei galkapmangpa in banggen hiam cih leh, “Hihpa, Pasian ta taktak ahi hi”ci hi. Tu kumaGood Friday a zangte khempeuhin, singlamteh tunga Jesuthuaknate eite mawhna hanga thuak hi cih i phawk khiatna hongsuak ta peuh hen la, Pasian hong itna mel etlawm leh muhnuamtakte in i lungsim leh nuntakna ading khawvak hong suak ta hen.\n← NISUH NIPI PANIN SIN DING\nထာ၀ရဘုရား၏ စိတ္ႏွလံုးႏွင့္ညီၫြတ္ေသာသူ →


url: =Bang hangin… ~ Cing Van Kim :: ZOMI DAILY\nBang hangin… ~ Cing Van Kim\nposted on 3 July 2021 at 11:10 am Lomkholna: Cingvankim, News, Zomi\nBang hangin… ~ Lia Cing Van Kim\nTu sawngteng lam-et hetloh haksatna tuamtuam te ka tuahkhak teh, “Banghang” cih pen ka gen mun pen hi. Haksatna tuakte ading lam-etna neng khat zong neilo-in hih theih zawh zah tawh ma kipang mah hiven, banghang ken bingtuah sese ka hiam? ci-in “a hang zonna” tampi mah ka nei a, ka deek nuam den hi.\nKa pa in 2020 kum laizang pawlin ama’ gelh article te kaihkhopna laibu Volume-5 na bawl nuam a, “Pa aw, Covid hang tawh hawmkhiatna haksa ding hi, Covid le tuuk veng teh sawm vet ve,” ka cih hangin ka pa khawl sawm tuanlo a, bu 1000 a bawlna pan 500 bek bawl ding, cihtawh bu 500 bek kibawl a, kihawmkhia hi.\nA hawmkhiat nunung laibu Volume-5 na laimai 14 na ah a gelh “Bang hangin” cih thului khat na guang hi. Tuni November 28 ni-in ka sim kha kik a, kei ading dotna khempeuh hong veng sak hi. Tua article sungah\nBang hangin galpi piang\nBang hangin thu-um mite tuahsia\nBang hangin Pasian’ naseemte tuahsia\nBang hangin Pasian’ naseemte dau pai lo\nBang hangin Pasian’ mizat tata khan’tom\nBang hangin mi thupi tata khan’tom\nBang hangin mi gilote daupai cih thulu te tawh na gelh ditdet hi.\nA thukhupna ah: “I phawk dingah Pasian’ geelnate thukin zai mahmah ahih manin mihing’ khuak tawh kitel zolo hi. Pasian’ ngaihsutna le mihingte ngaihsutna kibang lo a, Pasian’ ngaihsutna sang zaw pek hi (Isa.55:8).\nTua ahih manin thusia, lasia khatpeuh i tuah ciang leh sih le nat i tuah ciangin “Banghang hiam?” ci-in a hang zonzon ding hilo hi. Banghang hiam cihleh Pasian’ paizia pen mihingte’ muhkhiat zawh ding hilo hi (Rom.11:33).”\nMore: Lainatna anei mipawl ~ Cing Van Kim\nci-in na gelh a, ka pa in theikhol hi’n teh maw ci-in lamdang ka sa mahmah hi. A pumpi in hong nusia napi, a khutma te in tha hong pia den lai hi. “A hang ka theih ding hikei, a khut ka let ding hi zaw.” “Amah muanna sungah dotna khempeuh veng hi.” Cing Van Kim 28.11.2020\nPrevious: A nihveina tangkha tui akhauh zawdeuh ~ Sia Do Khup\nNext: Mawhna hang hi leh kua nungta ding? ~ Dr. Muan Thang\nZomi bup tungah thu zaksakna ~ Dr. Pau Khan En\nThanemna i langkhat ah ~ Nk Khanno\nNasepna ah lawhcin nading thukham nam (10)\nAustralia Immigration Data’ ading athupi khat\nIndia gamsung aom Railway Station 7000 te ah Solar kizangding ~ ZD\nCiamnuih cihtak Aisa api pheipai ano paiphei Laitui Vontawi te Banzal\nZYA News ~ Gamngai Mucu sanginn meikang\nTulaai Leitung Thuthang Tuamtuam Updates October 23,2015\nYangon Airport sungah apuakkham theiding muanmawh kimu ~ ZD


url: =Blogspot azang Bloggers te ading “Blogger Dynamic Views” :: ZOMI DAILY\nposted on 9 November 2011 at 1:17 am Lomkholna: Feature, Google, Sawltak, Tech\nZomi sungah Blogspot azang Bloggers te adingin a lungdamhuai thukhat ah Blogspot te’n Theme thakkhat bawlkhia uh a, tuapen “Blogger Dynamic Views” kici in, thakhat thu in na Blog View namtuamtuam tawh kilaih ziauziau theihi. Hih “Blogger Dynamic Views” kici Theme pen AJAX, HTML5, CSS3 cihdan Latest Web Technology tuamtuam tawh akibawlkhia ci a, na Blogspot ah onghawh Visitor te’n adeih dandan in View laihthei ahih manin lunglut huai mahmah cihding ahihi.\n“Blogger Dynamic Views” ii ahoihna leh a etlawmzia te athu in ihgengen sang Zomi sungah azang omkhin ahih manin tuateng ah enpahleng mittawh muhtheihding hipah hi. Zomi Blogspot azangte lakpan www.zokhup.com in hih Theme thak zangkhin hi.\nMailam ah adang Theme tawh onglaihleh atuam cini-in, ahizongin tulaitak www.zokhup.com ah nahawh lecin, veilam atunglam ah “Dropdown Arrow” khat namuding hi. Tuamun santak ah na Mouse nakoih lecin a website pen nam 7 tawh ki enthei cih namu dinghi. Nidang Blogspot Theme aluite sangin hih athak ongbawlkhiat uhpen 40% bang manlangzaw cihi.\n“Blogger Dynamic Views” pan aki zangthei nam 7 pen hih anuai abang hi a, nazang lecin ahoihna natel zawding hi.\nHih atung a View namtuamtuam tedan ahih keileh www.zokhup.com dan nadeihleh na Blogger Account ah nalut inla, Dashboard panin Template Tab pen namek lecin laihtheihziau ahihi. “Blogger Dynamic Views” na laihkhit ciangin Header, Background, Colors, Fonts cihtezong nadeih bangbang leh nasiam dandan in ki laihmang theihi. ZD Sawltak\nPrevious: Gmail ih zatsiam hiam? Gmail Program Policy\nNext: Senlai Ni Album pan Deih Mang & Suihlun (Sower Sisters)


url: =Phaiza khuasat na Tangthu . - Laibu Saal\nHome > Zogam Khua tuamtuam te Thu > Phaiza khuasat na Tangthu .\nPhaiza khuasat na Tangthu .\nPhaiza khuasat na\n1. Thuamthawng’ munah Tawnggen\nKaptel Ukpipa Thuamthawng te pata Myo-ok suamna hangin, Kumpi’n manin Thong sungah hong sih tak uh ciangin, Hatzawte Tawnggen mitei khat a hih manin Kaptelah vaihawmin hong om uh hi. Thuamthawng’ zi Thangning tawh kikopin thu khat peuh kikumin zu peuh sim khawm zel uh hi. Tua bang a hong kikholh uh ciangin a khuapihte in kingai kha ding hi ci-in ummawh pian uh a hih manun, a tat a hekna uh encik den uh hi.\nTua banah Thuamthawng thong hong kiat ciangin Kumpi in Tawnggen Kaptel hausa\nhihna laipi na pia hi. Tua bang thu hong om ciangin Sukte in, Vaphual’ tuanna-ah va-ak tuang ding, ci-in thangpai mahmah uh hi. Thangning leh Tawng kithuahin thu leh la ki kumkhawmin, zu leh sa a nek khawm uh ciangin atanaute thangpai semsemin mawh uh hi ci-in thubawlin lengla khah uh hi. Tawnggen tate in, “Pa aw, no, tua bangin khial kha takpi nei vuam? ci a adot ciangun Tawnggen in, “Tate aw, hilo lua kisa-in ka nuih bang za liang veh aw,” ci-in zum nuih pingpung kawmin dawng hi. Tua banga upmawhna a om ciangin liausak uh a tua hun laitak a liausum asang pen, Lawi 8 hinapi in, Tawnggen lawi 11, na liau sak euau mawk uh hi. A lawi zong sum lawi hilo-in kawl pan a akaihtoh ngiat uh lawi 11 na liausak uh hi.\n2. Tawnggen in Phaiza khua satna:\nKaptel lkhua-ah Tawnggen in hausa a sep laitakin, Thuamthawng’ ta nihna Dotual in a khua atui hanthawnin, “Hih bang teng banah kapa’ za hong laihsak a hih manin, ih khua ih tui luah dingin phal kha’ng,”ci-in hawlkhiat ding na sawm hi. Tawnggen in A khuapihte’ simmawhna leh hazatna a theih ciangin, Kaptel khua nuamsa nawnlo-in Dallang(Rallang) khua bel dingin na pai khia a, hatzawte Gawtsuah leh Gualnamte Phungthang in na zui uh hi. Asanggamte in kha a, atai loh nadingin nakpi-in na kho uh hi. A khohkhoh uh hangin kho zo tuanlo a hih manun, suangbuk ciang dong zui uh a, tua pan ki lehkik uh hi.\nTua ciangin, Tawnggen, Paugin, Kaizel, Thangtuah, Genamte, Singlei gam leh Phaiza gam et ding avaihawm ciangun, Gen Am, Zuanthang, Hangvungte va pai uh a, tu laitak a akine Tuinak cik munah, Sahang khat leh Ngal khat a kibuan lum a si a muhna thu uh a gen ciangun, gamhoih gam pha hi, ci-in ten nadingin, thukim uh a, Kum 1885 kumin, Kaptel panin inn 20 ding khia-in, Cinpikot na tung masa uh hi. Cingpikotah kum 12 a naten khit uh ciangin kum 1897 kumin Thalmual khua na tung uh hi.\nTua hun laitakin Phaiza gam leitangah, Laitui khua pan a apai Siamsuangte inn 6 na teng khin uh a, khuataw zaangah Vangtehte na teng khin zo uh hi. Tua mun mahah Nekgen Neihkhup zong inn 13 kum 3 sung khawng mah na teng khin zo uh hi. Tawnggen in Phaiza khua-ah a ten theih nadingin, Tonzaang Ukpipa Hau Cinkhup’ tung panin, a na nget ciangin ngah a, Thalmual khua-ah kum 3 a na ten khit uh ciangun, a kim apam teng zolin, Vangtehte’ khuakhung abal lei vuah 1900 September 5, ni-in kigawmin na teng khawm uh hi. Tua lai munah Phai tampi po a hihmanin a khua min dingin, PHAIZA ci-in na phuak uh hi. Tua ciangin a nuai a bangin nasepna hawm pah dimdiam hi:-\n1. Tawng Gen Hausapi Hatzaw\n2. Kham Thuam Upa Neihgup\n3. Tun Ngul Upa Nekgen\n4. Kai Khual Upa Gualnam\n3. Nuntak sung kisam ding teng amau’ kivakna ciat bang a nasep hawmna:-\n1. Kaizel Siampu semsak Hatzaw\n2. Kai Khual Langkhen Gualnam\n3. Tun Ngul Tualtul tawisak Nekgen\n4.Siing Gin Daktum Siamsuang\n5. Zam Khual Sikseksak Gangte\nHatzawte Kaptel panin Phaiza khua zuan ding a ana pai khiat ciangun, Pa. Khamnok. Khualneng, Kaikhual, Phungthangte in na zui uh hi.\n4. Hatzawte Kaptel panin Phaiza khua-ah atai teng:-\n1. Tawng Gen Zuanawn’pa\n2. Kai Zel Thang Zathawng’ pu\n3. Dam Vung Ginthang’ pa\n4. Thawng Kai Thangmang’pa\n5. Thang Tuah Tuah Khawthawng’pu\n6. Hang Vung Innmang\n7. Got Suah Suahdo’ pu\n8. Tawng Cin Cin Zamthang’pu\n9. Gen Am Am Khanthang’pu\n10. Thang Gen Gen Khawgin’ pu\n11. Lam Neng Kaitun’pa\n12. Pau Gin Gin Zasuan’ pu\nPa. Thangsuah’ ta Tuah Khawpau pen Phaiza Zongkhup, Kham Khawgin’ sih zawh ciangin Saizaang panin kipi hi. Hangsongte zong Saizaang panin hong nung tai uh hi. Gualnamte Khamnok leh Khualneng pen Thalmual panin Talek na zuan hi. Phungthang leh Kaikhual in Phaiza khua na zuan uh hi.\nPhaiza khua Pu. Khualsuan, Pa. Khai Khan Thang, Pa. Thang Khankap, Pa. Gin Za Dal, Muallum khua Pu. Khai Do, te’ genna pan leh Thang Cinmang’ Coral Jubilee pan a kila ahi hi.\nA Collection by Rev. Thang Siam Lian\nSource : Phaitui Vontawi.\nItem Reviewed: Phaiza khuasat na Tangthu . Description: Rating: 5 Reviewed By: Cinpu Zomi


url: =Topa’ hong laptop ding na ut leh ~ GS Pau :: ZOMI DAILY\nposted on 8 November 2019 at 10:13 pm Lomkholna: Article, GSPau\n1. TOPA ZAHTAAK IN\nPasian zahtakna in pilna kipatna hi (Paunak 9:10) George Washington Carver (1864 – 1943) in a neutung pan Pasian zahtak ngiat hi. Pasian in thupha pia a, a gol ciangin Botanist khat leh inventor khat hong suak hi. Amah in aalu (Potato) sungpan mihing neek theih an nam (150) leh mawngphal (Peanut) sungpan nam (300) bang bawlkhia hi. US President leh Uliante’ mai ah hih pilnate pen sangah a sin hilo, Mi khatpeuh tungpan a theih hilo a, Topa’thu a lungngaih ngaihna panin Topa in a hilh ahihna teci pang thei hi. Topa azahtaak mite a maa uh vang hi (Thsia 7:18). Topa zahtaak na thaman in hauhna,minthan’na leh khan’sauna a hi hi (Pau 22:4).\n2. KINIAMKHIAT IN\nA hun a cin’ ciangin Pasian in note hong pahtawi nadingin ama’ vanglian khutnuai ah na ki niamkhiat un (1 Pet 5:6). Topa’ zia khat in a kiniamkhiat mite laamto a, a kiphasak mite niamkhiat hi (Jeim 4:10). A kisikcip mite laamto a, mi kiphasakte lei lak den’na hi (Late 147:6) Topa’ hong laptoh ding mah ngak in. Nang leh nang ki laamto kei in. Pawl kai kei in. Mi zol kei in. Mihingte’ laptoh ding zong lunggulh se dah in. Mordekai pen amah leh amah ki laamto selo hi. Kumpipa in a laptoh nadingin zong va phuphu selo hi.Ahi zongin a hun acin teh Pasian in na laamto ziau lel hi. Topa’ lapsang mite kuamah in niamkhiat zo ngeilo hi. Ci leh sa tawh na ki lapsang leh hunkhat teh na kia kik veve lel ding a, maizumna lianpi na thuak ding hi.\n3. PASIAN PAHTAWI DEN IN\nKei hong pahtawite ke’n ka pahtawi ding hi (1Sam 2:30) David in aneu tung pan Topa na pahtawi den ahihmanin Topa in zong amah na pahtawi a, Tuucing dinmun pan kumpi zaa ah na laamto hi. Lucifer in Topa Pahtawi nuamlo ahihmanin Topa in vantungpan leitung ah Khiasuk hi.Zomi sung ah zong Topa a pahtawi, Topa’ min aphat niloh den mite Topa in laamto takpi, cih kimu thei hi. Nang zong zawlla leh guallelh lapeuh sa ken la, Topa pahtawina late vive sa zaw in. Tua hi leh Topa in hong laamto zaw ding hi.\n4. NU LEH PA ZAHTAK IN\nNangmah in nuamsa in leitungah na khan’ a sau nading in na nute na pate na zahtak in (Efe 6:2) Kawlte in a nu apate in pilna nei lo in, Zukham denin, vakthapin, thaikap phial ta leh zahtak veve uh a, amai ah kun ve ve uh hi. Tua hang mahin a maa uh vang a, a khan’ uh zong sau hi. I khan’tomna, i maa bin’niloh denna, lokho ta le’ng kham khop nangawn i ngah zawhlohna, sumbawl ta le’ng i tuahphat theihlohna, gamdang va tung phial mah ta le’ng zong sumnu sumpa i lamzawh tuanlohna pen nu leh pa khitui i luan’sak khakna hang khawng hi thei hi. Nang zong Topa’hong laptoh ding na ut leh na pianna nanu leh napate zahtak in.\n5. BIAKNA SUNGAH KIHEL TANGTANG IN\nTopa’ inn sungah amaute kisuan’ a, i Pasian’ huang sungah amaute palh uh hi (Late 92:13) Khangno pawlkhat pen aneu tung pan biakinn tung pah uh a, biakna sung pan khangkhia uh hi. Tua bang mite Topa’ mizat suak baih uh hi. Topa in a mailam nuntakzia uh a hoihpen mah na geelsak hi. Pawlkhat in pilna sangpipi nei napi Aneu tung pan biakna sungah kihel ngeilo uh ahih manin Hymn la khawng sa thei lo uh a, thu zong gen theilo uh hi. Tedim BAG pawlpi in YF (Youth Fellowship) ci-in khangno kipattahna kinei hi. YF te pan mipil, misiam, makai hoih tampi piangkhia hi. Tuate in kawlgam sung ciang bek hilo-in leitung bup dongah kizeel uh a, Topa’ nasepna ah mapang ciat uh hi. YF a kahte leh akahlote Topa’ laptohzia kinak lamdan’ mahmah hi. Nang zong Topa’ hong laptoh ding na ut leh biakna sungah kihel tangtang den in.\n6. THUMAN TAKIN NUNGTA IN\nPasian in i sepna (doing) hong en lo a, i hihna (being) hong en zaw hi. Mite’muhna ah koici nuntak cih hong enlo a, mite’ muhlohna mun ah koici nuntak cih hong en zaw hi. Tua tungtawnin thupha hong pia hi. Danial in zu tawh a nuntakna ninsak nuamlo hi. Daniel in paulap tuamtuam na zong selo hi. Tuamanin Pasian in laamto a, ulianpi khat suak hi (Dan 1:8). Joseph in a tonu’ zolna nialin taisan vingveng hi. Tua manin Pasian Egypt gam ah ulianpi khat suaksak hi (Pian 39:12). Nang zong inn ah na om zongin, mun gamla ah na om zongin, nang kia na om zongin, Lawm leh gual tawh na om zongin thuman takin nungta photphot dih in.Tua hi peuh leh Topa in hong laamto lel ding hi.\n7. HANCIAM IN\nThomas Edison (1847 – 1931) in,”Gualzawh nadingin pilna 2% hi a, hanciamna 98% hi,” ci-in gen hi.Laisiangtho in ganhing lakpan a neupen ahi miksite’ hanciamna etteh dingin hong hilh hi (Pau 6:6-11).US gamah Abraham Lincoln (1809-1865) suahni khatin tadensa (Newspaper) sungah cartoon lim khat kisuai hi. Mualdawn khat ah US kumpi inn (White House) om a, mualbul ah singluang tawh a kilam buknosia khat om hi. Tua innte gel kikal ah kahlei khat kidawhto hi. Tua lim kisuai nuai ah,”Lawm aw, nang zong tuni in hih kahlei tung ah na kahnop leh kah thei hi teh. A hi zongin a dawn dong na tun’ nading in na khua-ul tampi a luan’kul hi,” cih lai kigelh hi. Pasian in a thanuam mite leh a hanciam mite thupha pia a, Laamto hi. A thadah mite thupha pia ngei lo a, Laam ngei lo hi. Nang zong Topa’ hong laptoh ding na ut leh thanuam in. Nasep hanciam in.\nA citak mipa in thupha tampi ngah ding hi (Pau 28:20). Pasian’ laptoh mite i et ciangin pilna a nei a, a nei kei zongin a citak cinten teng a hi uh hi. Mikaangte’ paunak ah,”Man crowns success, God crowns Faithfulness” (Mihingte in a lawhcingte pahtawi uh a, Pasian in ahih leh a citakte pahtawi hi) cih khat om hi. U Thant (1909 – 1974) pen Khristian zong hi beeklo hi. A neutung pan mah in citak ngiat ahihman in Pasian in UNO Secretary General dinmun ah na laamto hi. Leitungthu leh kha thu-ah na lianpipi aseemzote a gualzawhna uh thusim in cihtakna ahi hi. Nang zong nasepna peuhah na cihtak cinten naak leh, na lawhcing kei phial zongin Pasian thaman hong pia ding a, Hong laamto veve ding hi.\n9. SEP PEUHPEUH KICIAN TAKIN SEEM IN\nMi naseem bang bek hilo-in, Topa’naseem bangin na hihna khempeuh uhah itna lungsim tawh hihta un (Kol 3:23) Nasepna peuhpeuh Topa’ naseem in kingaihsun den in (Kol 3:23). Na vaipuak (tavuan) Zo sitset den in (Pau 22:29). Nasep neupente nangawnin limtak na sep leh Pasian in nasep a lianzaw hong pia ding hi (Lk 16:10). Na neukha khat peuh nasep teh Thaman deih pahpah kei in. Na deih pah pah leh na thaman a kikhol om nawnlo ding hi (Matt 6:16). Topa in laibu khat nei a, tua laibu sungah na nasepte ciamteh denin,Tua tungtawnin nang’ tungah thaman hong pia den hi (Mal 3:16). Min deihna tawh sepna,tavuan khitna lel tawh sepna, khasum san’na bek tawh sepna, sawlman’na lel tawh sepnate tawh thupha na sang kei ding hi.\n10. KIKHALNA NEI IN\nKhuapi khat ukna sangin eima’ pumpi ki uk zawhna hoih zaw hi (Pau 16:32)\nTopa in a neutung pan mahin gamtat hoih pah a, kikhalna (Discipline) anei mite laamto hi. Kawlte in, “Kikhalna in mihing’ manphatna hi a, Kikhalna a om ciangbek in kikhangto pan hi, ci uh hi. Napil zongin nasiam zongin kikhalna na neih kei leh Topa in hong laamsang tuanlo ding hi. Zomi gam makaite sung ah Col. Khen Za Moong, sangsiate sungah siapi P. Gin Kho Thang, biakna makaite sungah Rev. Dr. Do Suan Mung, kimawlna siamte sungah Sia Thang Sian Khup @ Mg. Phyu cihte in kikhalna nei uh ahih man in hih dinmun ciang a tung uh ahi hi. Nang zong Topa’ hong laptoh ding na ut leh kikhalna nei in. GS Pau\nPrevious: Voksa baknih le naupang khat\nNext: ZAM Thupuak :: 10 Nov 19 (ZSM kum 10 cin)


url: =Zogam pasian thu lutzia :: Heileilaitai\nHomepage > Zogam pasian thu lutzia\nKHAMTUNG GAM A PASIAN THU LUT ZIA TAWM KHAT\n(Beginning of Christianity in Mizoram and Chin Hills)\n- Rev. G.K.Nang\nJanuary 1, 1894 ni-in F.W. Savidge leh J.H. Lorrain Aizawl tung uh hi. Savidge pen “Sap Upa” ci uh a, Lorrain pen “Pu Buanga” ci uh hi. A sam puang ahih manin Pu Buang kici hi ci uh hi. A tun phetun pau sin pah uh a, A, AW, B bawlsak pah uh hi. Tua kum April 1, 1894 ni a kipanin Sanginn phuan pah uh hi. Amau pen England gam mihau (millionaire) Arthington in a vak ahih manin Arthington Mission kici a, kum 4 a sep khit uh ciangin Lunglei lamah pai uh hi. A mau laih dingin Rev. D.E. Jones leh Rev. E. Rowlands 1897 kumin tung leuleu hi. Kum 1921 ciangin E.L. Mendus (Pu Mena kici) in sem a, 1944 dong om hi. Sangmang J.H. Cope in 1938 kumin Mizogam missionaryte tawh kilemna suai kai dingin gamgi lamah khual zin a, June kha tuuk guahzuk hun ahih manin guahpi thuak a, cisa natna leh sungpai natna ngahin sihhlawh hi. Kilemna suai a kaihpihte pen kuate hi ding hiam cih kithei lo a, ahi zongin Rev. Mendus leh Lunglei lama om Savidge leh Lorrainte hi kha thei ding hi. Tua hun lai-in missionaryte in gamgi khen uh a, mission khat a lut khitna-ah mission dang lut beh lo ding, kibuaisak lo ding cih deihna hi. Hih thukimna pen Mizogam Pawlpi thu ciamtehnate ah om kha ding hi. Mizogama ordained Pastor masa pen Chhuahkhama hi a, 1913 kumin ordination kipia hi. Zogamah ordained Pastor masa pen Vial Nang hi a, kum 1925 kumin ordination kipia hi. 1897 a kipanin Welsh Calvinistic Mission in la a, missionary masa pen D.E. Jones leh Rowlands ahi uh hi. Tua ahih manin Mizogam Presbyterian pen tuma hun khat lai-in Welsh Mission zong kici hi. Kawlgam Tuiphum Pawlpite ABM (American Baptist Mission) a kicih tawh kibang hi.\n1908 ciangin Welsh gam panin Watkin Roberts missionary dingin Mizogam tung hi. Amah pen Welsh gam khanlawhna hun sunga piangthak hi a, private missionary a hong kuan khia ahi hi. Aizawl a missionaryte tawh semkhawm thei lo ahih manin Zatui zuak kawmin kham tungah vak hi. Tua bangin a vakvakna-ah Manipur leh Mizogam gamgi kianga khua om Senvon khua-ah 1910 kumin Pawlpi va phut hi. Hih khua pen Hmarte leh Thahdote khuapi khat, tua hun laia khua gol khat ahi hi. Hausapa Kam Kho Lian in Pasian thu na sang thei ahih manin Pawlpi phut thei hi. A nung ciangin North East India General Mission (NEIGM) kici phuan a, Lamka-ah phualpi nei-in, Manipur gam Zomite lakah Pasian thu puak masa pen a suak hi. Japan gal hong om ciangin ciah a, hong pai nawn loin, a mission pen Zomite in zomsuak hi. Lamka gama ECCI (Evangelical Congregational Church of India) leh EBC (Evangelical Baptist Convention) zong ama mission pana piang khia ahi hi. Tua hun lai-in Manipur suah lam Ukhrul khua-ah William Pettigrew in Mission phual bawl a, Manipur gam pen Tuiphum Pawlpi huam sung ahih hangin Lamka gam pen en zo lo ahih manin mission dang lut a suak hi.


url: =Muh ciil Melbourne – 1 ~ Hau Za Cin :: ZOMI DAILY\nMuh ciil Melbourne – 1 ~ Hau Za Cin\nposted on 26 September 2015 at 8:29 am Lomkholna: Article, Hauzacin\nMuh ciil Melbourne – 1\nZomite leh sa-ip-nei te a tuallenna mun Australia khuapi khat Melbourne ah cidam in November 11, 2012 zingsang nai 9 in ka tung uh hi. Lam tawntungah haksatna omlo in ka lamzang uh hi. Vanleng sungah lawmnu ihmu thei mello cih ban ah, Indonesia tung san ah ka len laitak un vanleng in meipi nawkkha ahih manin hong kiling ngengngang a, nek ding a hawmte niangtuihai leh tuibung te a kia peekpaak hi cihte simloh patauhna omlo hi. Vanleng sungah nek leh dawn lamsang bel kicing bilbel a, a tui a ha hong kihawm den in a lim nono; i nek khak ngeite mahmah zong lim kisa hi (gil kial pian ahi tam maw!).\nMelbourne khua pen Singapore pan tai 6000 val taka gamla ahih manin naikhat a tai 800 val hat-a a len hangin nai 7 sung takmah vanleng sungah kitu kiukeu hi. Leilak pan tai 10 banga sangah nai sagih sung phial kitu mawk ahih manin Melbourne khuapi a kigal muh ciang bel kitawldam tuam hiau hi.\nSingapore pan leitaw lam zuan in kilengsuk a, leitunga mihing tamna gam khat ahi Indonesia tungsan ah nawktan suk in Australia gam leilu nitumna lam kiu pan in a gam ka nawksuk uh a, a leitaw nisuahna mun ah om khuapi Melbourne ka delh uh hi. Zingsang khuavak philhphel tak ciangin meipi kaai ziziai te kawm ah ka khuadak leh vanleng tohlette kician mello in kipailet a, a nuai ah tuipi dup kiukiau leh gammang hing dipdep a kigalmuh ciciai hi. Khua hong vak deuhdeuh in a gam leitang hong kidawk deuhdeuh a, gamlapi ah tuipi leh leitang kitel sitset in kidawk a, lo bawlna hi cih kithei in leitangte gi kikhen sitset hi. Tua hun pan Melbourne tunna ding pen nai 2 bang na omlai mawk hi. Adelaide khuapi tungah a kilen ciang in zong leitang hoihna leh gam zaang dihdiah ahihna kimu semsem a, gam nuam a kigen ahihna a taktak ahihna kimu panpan hi.\nTuipi zumte leh meipi kai ciciai te kinaih semsem a, vanleng zong niam len semsem in, mual leh guamte kicianzaw sem in hong kilanga khuapi inn leh lamdung te, luidung leh mawtaw taite hong kician semsem in, vanleng tukna ding vanlengtual zong hong kigalmuh ciciai a, vanlenghawlpa in, “Minute sawmnih zawh ciang kitu tading ahih manin na kawnggak uh gak ciatta un,” a cih khit ciangin vanleng sunga meivak teng kisumit in, kawnggak gaklo a om hiam ciin Emirates Vanleng nungakte pheizum dawk zihzeh in hong vak phei letlet uh a, maitai takin hong et kawikawi khit uh ciangin kuamah kawnggak gaklo omlo cih a theih khit uh ciangin amau omna lamah, “prepare for landing (kitu ta ding hi)” cih thuzaksakna zawh ciangin tohlet ka dakkhiat leh singkung leh leilak kinai mahmahta a, vasa leng leh mawtaw taite a hi ciacia mah in kimuta a, nai deuhdeuh in a vanleng pei in leilak kuikha in “ziit” ciin hong ging zeza a, tua tak ciang mipi khempeuh lungdam in khutbeng ngeingai in ki-awgkhialo bek, lungdamna awging tuamtuam kiza sesu hi. Cidam in Melbourne vanlengtual a kibawh khin, akitu khin ahi hi… vanleng a khawlna ding lam ah damdam in mawtaw bangin kikhin phei a, meivak khuam ka muh masak pen maan ka zaihpah a, leilak ka sik masakna pen zong maan la ding ciin ka lungsim ah ka ngaihsun hi.\nMinit 10 sung bang vanleng pan tuakna ding kahlei dawh leh hong dawnte a kiginna ding uh cih bangin vanleng sungah kikhawl lai a, lu tungsana van kikoihte lakhia in a pusuak pah thei dingin mi khempeuh amau tutna mun ciat pan a dingto tiptep uh hi. Polite leh thusiamna cihte kuamah in khahsuahlo in a banban in kipusuak diamdiam a, a pusuak masa nuama naklah lianga kiphu hehu cihte omlo hi.\nVanleng sung pan ka tuah khiat bektak un Australia gam lutna ding phalna lakna gate a kitunma in lamgei ah dawn dinga lim tuak mahmah vive thawl tawh na kitung zihziah a, a san, a vom, a kang, a dup, a eng, a paal, a hing… bang ahi peuhmah tam aw ciin ka gal-etet hi. Mi pawlkhat in in lei in a khut vuah khai lengleng a, ‘tui mantam’ hi peuhmah ding ciin ka ngaihsun hi. Ka lei loh ka kisik kei hi; kham theih khawng na hikha leh!\nKa maanbu Canon EOS 550D puak lakhia in maan ka kilak ziahziah uh leh kongkhak cing palikte khat hong pai vingveng in, “hih lai teng pen maan lak kiphal nailo a, gate na pelh ciang na ut na munmun ah lak theih hi,” hong ci hiau hi!! Ka nuai vang hileh kitumsuk nuam phial hi… a cihte pawl uh hi. Pusuahna ding kongkhak ah kigual phei diudeu in, bawng hon kikhah mahmah bangin khatkhat a kizui detdatna mun ka lut phei uh a, ka passport tunga ka maan leh kei hong en vengveng in hoih hong sa pian hiding hiven, nupi la nangawn hong maitai pah sitset in hong enphei leuleu a, “Welcome to Australia” hong cih khit ciangin ka passport tungah seal tuum a, “Thank you” ka cih leh “Welcome” ciin ka lutna ding kongkhak hong lak a, kal khat suan phei in Australia a tung ka hitakpi ta hi.\nMikang gam tung cih buang ciin ko nupa zong khut ka kilen phei lanlan uh hi…\nPrevious: Ngaih Anglai Zal Dingin – 14 ~ Hau Za Cin\nNext: Ka muhpak US Gamthu pawlkhat (7) ~ Awn Za Pau


url: =Singapore inndawl 3 na panin Truck mawtaw khat lengkhiasuak dektak ~ ZD :: ZOMI DAILY\nposted on 12 April 2017 at 10:28 am Lomkholna: News, Sawltak, Singapore, World\nSingapore gamsung ah ninpuakna mawtaw “Garbage Truck” khat inndawl 3 na panin lengkhiasuak dektak cih Straits Times pan kiza hi. Senoko Area aom Complex khat ii inndawl 3 na panin Monday ni zanlam in aleng khiasuak dektak ahihi.\nNinpuakna, ninpaihna in akizang Sembcorp Truck pen inndawl thumna ah amailam apeiteng kiasukkhin a, ahawlpa zong amaibuk sungah awkcip hi. Driver papen kongkhak hongin kumleh anuai ah kiasuakding himawk ahih manin, tuakkhia theilo hi.\nSingapore Civil Defence Force (SCDF) te’n agenkhiatna ah nitaklam 7:20pm hunpawl in Garbage Truck hawlpa pen mawtaw sungah awkcip ahih manin, hongki zasak cihi.\nAnunung ah Truck Driver pen Aerial Rescue Platform kizangin ki honkhiathei hi ci’n SCDF te Spokesman khatin genkhia hi.\nHih Truck lenkhiatdekna hangin asi aliam bel omlo a, Driver papen aki hotkhiat khitciangin Khoo Teck Puat Hospital ah kipuak in sitcianna kinei hi.\nSembwaste Spokesman khat ii genkhiatna ah hih buaina Incident pen Monday nitaklam in Attap Valley Road ah apiang hi a, aliam omlo hi. Safety pen aki thupi ngaihsut mahmahkhat ahih mahbangin hihvai bangci bangin piangthei cih kitheicianlo a, ki kancian dinghi ci’n genkhia hi.\nAlso read: Singapore Changi Airport sungah numei khat kum 8 sung teengcip ~ ZD\nAlen suakloh phadawmlai ei… ZD Sawltak #zomidaily\nPrevious: Christian Hymn te’ tangthu: Tuucingte’n Zanlai Gamlakah\nNext: Philippines galkapte leh thautawi migilo te kikap, mi 9 si ~ ZD


url: =Pasal khatin atunu kum 5 aphakpan buan (kum 10 sung akigawm in 564 vei buan) :: ZOMI DAILY\nposted on 4 February 2018 at 7:14 pm Lomkholna: Malaysia, News, Sawltak, World\nMalaysia gamsung ah zahmawhvai tawh ki bawlsiatna “Sexual harassment” tuamtuam pen ahunhun in kizathei zelzel hi. Tuate lakah alamdang phadiak mahmah khat ahi, nungkum sungin papi khatin ama tanu tektek 623 veitak buan kici a, thuthang lamdangpi khat ahihi.\nTukum sungzong thulamdang khat kipan leuleu hi. Nungkal sungin Ampang Sessions Court ah pasal kum 46 aphakhin khat thusitna kinei in, hihpa pen atunu “Niece” pen kum 5 aphak akipan buanngekngek cimawk hi.\nHihpa khatbekbek ii thukhenna, amawhna aki simkhiatzong nikhat sungbang ahunbei ci a, atunu pen akigawm in 564 vei buan hi ci’n NST te’n suakkhiasak uhhi.\nTua amawhna Charges tepen thukhenmang Mohamad Kamil Nizam maiah abanban in kisimkhia cihi. (564 vei abuanlam bangci ki ciaptehhiam ci’n eileh ei ki kheldotdot sese keini, a theihciannuam taktakte’n Ampang Sessions Court ah nakanbeh un 🙂\nTua atunu abuanpa pen Ampang Sessions Court zumah puan Blue T-shirt khat silhsa in aki paipih laitak Photo zong ki khahkhia hi. Thusitna pen zingsanglam 10:45am hunin kipan a, nai 2 sungbang amawhna te ki simkhia ngekngek in, tuazong Charges 200 bek kizoman a, tuakhit ciangin sun annek hunta ahih manin, ki khawlbawl phot hi.\nNitaklam 3pm hunciang in thusitna kipankik leuleu hi. Thu akibawlna ah hihpa in atunu pen kum 5 aphak akipan abuan ngekngek hi a, atunu pen tu’n kum 13 phakhinta hi. 2010 January panin tukum January khadong, kum 8 sung atunu abuanden hi a, aomna uhpen Ampang, Datuk Ahmad Razali Flat ah ateeng uh ahihi.\nMore: Papi khatin atanu 623 vei buan ahih manin, kum 48 thong kiading\nHihpa gamtatna pen “Section 376B of the Penal Code” tawh kizui in kiciantak in amawhna aki muhkhiatleh thu akibawlna Charges khatbekbekzong kum 30 ciangbang thong kiatheiding a, ciangduai tawh tawsatzong thuakding kici hi. March 13 ni ciangin thukhenna kizomkikding cih kiza hi. Sawltak #zomidaily\nPrevious: Yangon International Airport ah 2017 kumsung khualzin anawk mi 5.92 Million pha\nNext: Myanmar gambup ah sangsia 30,000 val kisam ahih manin, kumsim in sangsia 10,000 ki behlap totoding


url: =LESSON 6 APRIL 30-MAY 6 ABRAHAM KHANKHIATNA ZUNGTE ~ MUC\nLESSON 6 APRIL 30-MAY 6 ABRAHAM KHANKHIATNA ZUNGTE\nAdmin 9:58:00 PM Articles, Sabbath School Lesson\nLESSON 6 APRIL 30-MAY 6\nABRAHAM KHANKHIATNA ZUNGTE\nTu Kaal Sung Sim Ding: Pian. 12; Isa. 48:20; Isa. 36:6, 9; Jer. 2:18; Pian. 13; 14; Heb. 7:1-10.\nKAMNGAH: “Abraham in upna hangin amah teek lua ta-in Sara mahmah lah tasel hi napi ama tunga thu a ciampa muanuai a sak manin amah pa khat asuah theihna kipia hi. (Hebrews 11:8).\nTu-in Piancil Bu thukhupna lam i tungta hi. Pian.12-22 sungah Abraham khualzinna thute kipulaak hi. Amasa-in Pasian sap a ngahna “ lekh lekha” pai in (Pian. 12:1), cih sawlna-ah Abraham in a beisa hunte nusia- dinga sapna hi. A nihvei-na sapna-ah “lekh lekha,” pai in (Pian. 22:2), cihna-ah Abraam in mailamah a ngah ding hamphatnate ( ta upa ) nusia dingin sawlna hi. Tua hangin Abraham in tatsat lo-in a zin kawikawi hi; tatsat lo-in mun khat panin mun khatah kituah kawikawi hi. Tua hangin amah pen khualmi ci-in kiciamteh hi (Pian. 17:8).\nA khualzinna-ah Abraham in a beisa hunte nusia-in mailam hun ading zong bangmah mukhol lo hi. A beisa hunte paisanin mailam hun zong bangmah muhkholna nei lo-in a khualzinna-ah Abraham in upna tawh a kalsuan hi. Abraham in Pasian sapna a za hi. Tua sapna in: “‘Lau kei in “ (Pian. 15:1). Hih kammalte in Abrahm khualzinna khen thumin pulaak hi. HIh thute in Lesson 6, 7, le 8 ah i sin ding hi.\nUpna tawh nuntakna-ah Abraham etteh ding ahi hi. (Pian. 17:6); amah pen Lai Siangtho in upna nei pa ci-in pulaak hi (Neh. 9:7, 8). Thukhun Thak sungah Thukhun Lui mite a pulaakna-ah Abraham thu a kipulaak tam pen hi. Bang hang hi ding hiam cih thu tu kaal sung thusinna-ah i kikum ding hi.\nPian. 12:1-9 sim in. Bang hangin Abram in a pianna leitang, a beh a phung nusia dingin Pasian in sawl hi ding hiam? Koi bangin Abram in tua sawlna dawng hiam?\nLai Siangtho sung akiciamteh Pasian in mihingte a hopih a nunung pen in Noah a hopihna hi; Tuicin tun khit ciangin leitung tawh thuciamna khat ka bawl a, Tuicin tung kik nawn lo ding hi, ci hi(Pian. 9:15-17). Pasian kammal thak hong tungkikin tu-in Abram tungah tua thuciam a kipulaakkik hi. leitung minam khempeuh in Abraham tungtawnin thupha a ngah ding uh hi. Hih genkholhna a tangtun nadingin Abram in a nunna beisa khempeuh a nusiat kul hi; Abram in a pianna leitang, beh le phung a innkuanpih khempeuh le ama deihna khempeuh zong a paisan hi.\nPai khia dingin a kisawlna in bangzahin thupi hi ding hiam, cih thu “pai” cih kammal tam veipi kimu kikkik hi. Amasa-in Abram in a pianna leitang Chaldean mite teena Ur khua a nusia hi; hih gam in Babaylon gamah a om hi. ( Pian.11:31, Isa.13:19). Hih sapna in Babylon panin paiikhiatna in kamsangte tangkoko thu ahi hi (Isa. 48:20, Mang.18:4). Abram paikhiatna hangin a innkuanpihte lunghimawhna tampi nei hi. Abram in a gamh luah ding khempeuh a nusia hi; a neih a lam khempeuh,a pilna, mi tungah huzaap neihna khempeuh a nusiat kul hi ta hi. Pasian sapna in tuate sangin thuk zaw, tangzai zaw tham hi. Hebrew tawh\nkigelhna-ah “lekh lekha,” a khiatna in “pai,” cihna hi-in “nang le nang kipia inla pai khia in” cihna ahi hi. Babylon panin Abram paikhiatna in a kim a paam nusia-in paikhiatna bek tham lo-in a beisa a nunna khempeuh nusia ding banah mailamah a ngah ding hamphatnate zong nusia dingin sapna ngah ahi hi. Hebrew tawh kigelhna-ah Abram in ama deihna nusia dingin sapna ngah hi, cih pulaak hi.\nAbram in amah mah kinial ding a, Babylon nunna nusia ding hi. Tua bangin a nusiatna-ah a luah ding gam Pasian in a lak ding hi. Tua kammal mah Moriah Mual tungah Isaac a piakkhiatna-ah kizangkik hi (Pan. 22:2) hih munah meihal biakpiakna dingin Isaac kipiakna munah Jeresalem biakinnpi kilam hi. (2 Khang 3:1). Pasian in leitang bek pia dingin kamciam lo hi; ahi zongin leitung minam khempeuh in hotkhiatna a ngah nadingun kamciam hong pia hi. Hih thu mah minam khempeuhte tungah thupha a piak ding kamciam sungah kihel hi (Pian. 12:2, 3). Sepna lak kammal “barakh,” a khiatna in “thupha pia” cihna hi-in Pian. 12 sungah nga vei bang kimu thei hi. Abram suan le khak tungtawnin minam khempeuh in thupha a ngah ding uh hi.Pian. 22:18; 26:4; 28:14). Hih kamciam in a tawpna-ah Jesuh Khrih sungah hong tangtung hi. (Sawk. 3:25).\nPasian sapna na zak nadingin bangteng nusia ding na hi hiam?\nEGYPT PAN ZIA-ETNATE\nPian. 12:10-20 sim in. Bang hangin Abram in Khapsa Gam zuan dingin Egypt ah pai dingin kisawl hi ding hiam? Koi bangin Pharah in Abram tawh tehkakna in gamtang hiam?\nAbram in Khapsa Leitang a tungkhin lian hi mah taleh Eygpt zuan dingin sawlna a ngah hi. Bang hang hiam cihleh tua munah kial a tung hi. (Pian.12:10). Canaan panin Egypt zuanin a pai mi om ahihna Egyptian laigelhte in na ciamteh uh hi. Egyptte thuhilhna Merikare sungah Middle Kingdom (2060-1700), hun sungin Canaan panin “miserable Asiatic” (aamu) a kici mite in Egypt gam vazuan uh hi, ci-in kiciamteh hi. “Genthei cimawh tui om lohna munah kuama teenlohna mun, gilkial dangtakna mun hi” Miriam Lichtheim, Ancient Egyptian Literature, Volume I: The Old and Middle Kingdoms (Berkeley, CA: University of California Press, 1973), pp. 103, 104.\nEgypt gam a zia-etna in nidang Isrealte adingin buai-na lianpi khat suak hi (Gam. 14:3, Jer. 2:18). Tua hi-in Egypt in Pasian muanna sangin mihing muanna limcing hi. (2 Kum.18:21; Isa. 36:6, 9). Egyptah tui tamin, nisim kitangsapna khempeuh kicing a, upna kisam lo hi. Khapsa leitang mitmuh theihin ompah hi. Kial tunna gam le Egypt nopna tehkak lehangin, Pasian kamciamte om hi mah taleh Egypt in nopna mun hi.\nTu-in Abram in Canaan a nusia ding hi ta hi. Ur panin a paikhiat hun tawh kitehkak thei hi. Nidangin Abram in upna nei mi, Ur gam panin Pasian sapna a dawng mipa hi. Tu-in Abram in Khapsa Gam panin paikhia ding sawlna a ngah ciangin ama ngaihsutna tawh zong kituak lo hi.\nA beisa hunin Abram in Pasian tungah kinga hi.Tu-in Abram in ukna nei makai gilo khat, ukna nei makai khat bangin gamtang hi. Kuamah muan nei lo-in amah le amah a kimuang makai khat bangin a gamtang hi. “Abram in Egypt ah a om sungin Abraham in mihing thaneemna tuamtuam le kicinlohna tawh kipelh lo hi. Sarah pen ka zi hi, ci-in a pulaak ding hi napi, imcip ahih manin Pasian kepna a muanlahna khat hong suak hi. Upna le hangsanna nei lo mi khat bangin hong kampau hi.” Ellen G. White, Patriarchs and Prophets, p. 130.\nHIh thu-ah Pasian mi lian mahmah hi mah taleh khialhna tawh kipelh lo ahihna kimu thei hi. Ahi zongin Pasian in a mite a nusia kei hi. Thukhun Thak in Abraham thu a pulaakna-ah hehpihna tawh hotkhiatna kingah hi, cih upna thu-ah eite etteh dingin hong hilh hi; hehpihna om keileh eite in zong lametna nei lo mite ihi hi.\nA citak Khristian khatin lampi man panin lampialkha thei ahihna hong hilh hi. Bang hangin thuman lohna in deihtelna hoih hi thei ngei lo hiam?\nABRAM LE LOT\nPian. 13:1-18 sim in. HIh thu piangin gamtat zia le tong thupina bang hong hilh hiam?\nAbram in hun khatlai-in amah guak a omna munah hong ciahkik hi. Egypt lam zuanin a pai-na lampi in a huai lo tawh kibang hi. Hotkhiatna tangthu in Abram tawh kipan hi; Khapsa Gam zuanin a pai-na-ah a khawlna mun pan mahin kipankhiakik hi. Abram a khawl masakna mun in Bethel mun hi. (Pian.13:3),tua leitang zuanin a khualzina masakna mun hi (Pian. 12:3-6). Abramin kisikin a kalsuan nading lampi-ah kalsuankik hi. Abram upna nei mipa hi.\nAbram in Pasian tawh a kizopna-ah a mite tawh zong kizopna nei khin hi. Lot tawh buai-na hong om ciangin ama deihna sangin midangte deihna a masak zaw mipa hi. Abram in Lot deihna mun teel masa-sak hi (Pian. 13:9, 10); tua hi-in mi tawh a kizopna-ah Abram in a cinghtat mi le hehpih nei mi hi, cih kimu thei hi. Lot in ahihleh a baih lampi le ama adingin a hoihna pen mun mah telin tui tamna mun le lei hoihna mun khat hi (Pian. 13:10, 11); a kim a paam mite siatnate ngaihsun kha lo-in huaihamna le nopsakna bek mitsuankha hi. “Ama aituam ding ngaihsun” mi cih kimu thei hi. HIh bang nunzia in Tuicin ma mite nunzia hi. Amaute in nopsakna lampi bek a tawn uh hi (Pian. 6:2).\nAhi zongin Abraham Lot tawh kibang lo hi. Amah in ahihleh upna tawh a nungta mi khat hi. Abram in leitang hoihna zong masa lo hi; Pasian hehpihna in a piak bangbang sang lel hi. Lot bang lo-in Abram in Pasian thupiakna bangin kalsuan zaw hi. (Pian. 13:14). Abram in Lot kiang panin a paikhiat ciang bekin Pasian in amah a hopih thei pan hi (Pian. 13:14). A taktakin hih in Pasian in Ur khua a om Abram a hopih masakna pen hi, ci-in kiciamteh hi. “Na lu phong to inla khuadak in. Na dinna mun panin khuadak inla, saklam gam, khanglam gam, nisuahna le nitumna gamte en in,” ci-in sawlna a ngah hi. Na muhna khempeuh na luah tawntung dingun nang le na suan le khakte tungah kong pia ding hi.” (Pian. 13:14, 15). Tua ciangin Pasain in Abram tawh lampai khawm dingin a sam hi. Hih leitang tungah ‘Lampai’ cihna thu in gamh luan ding leitang hi, cih a pulaak hi. Tho inla kong piak ding leitang a dung a vai khempeuhah pai in” (Pian.13:17). Topa in Abram tungah Pasian in a pia khia Pasian ahihna kician takin pulaak khin hi; tua bangin apiakna a hangin hehpihna hang hi, cih teltakin a hilh hi. Hih piakkhong thupha pen Abram in upna tawh a sang ding hi; hih upna in sawlmanna hong tunpih hi. Pasian in Abram tungah sep dingin a kamciamte in Pasian sep ding ahihna thu a pulaak hi (Pian. 13:14-17).\nMidangte in i tungah hong cinghtat kei taleh koi bangin amaute tungah cinghtat thei veve ding na hi hiam?\nBABEL AH KIPAWLNA\nPian. 14:1-17 sim in. Khapsa Gam piakkhong khit ciangin a piang hih kidona in bang thupina nei hiam? Hih thu piang in Abram thu bang hong hilh hiam?\nHih kidona in Lai Siangtho sungah a kiciamteh masa pen kidona hi (Pian. 14:2). Galkap honpi lite Mesopotamia le Persia kipawlin Sodom le Gomorrah kumpite a kipan Canaan galkap honpi ngate tawh a kido uh hi. (Pian 14:8); hih kidona in a lian mahmah kidona hi kha ding hi (Pian. 14:9). Hih kidona a pianna a hang in Canaan mite in Babylon suzerainte a dona uh panin a hong kipan kidona ahi hi (Pian. 14:4, 5). Hih kidona mun khata kidona hi mah taleh kido hun in leitung khempeuh a huamkha kidona hi.Topa in Abram tungah a luah ding leitang a pulaak khit phet a piang kidona hi. Hih kidona in leitung ci le sa kidona hi mah taleh thu upna tawh kisai kidona zong hong hilh pha mahmah hi. Canaan gam sungah minam tampi kihelna in leitung tungah ukna neihna tawh kisai hi. Abram teenna mun in mite mitthukna mun khat hi; bang hang hiam cihleh amah pen leitang a nei taktakpa ahi hi.\nHIh kidona-ah Abram in kaingawi-in om hi. Bang hang hiam cihleh Khapsa Leitang in thagum hatna tawh kingah ding hi lo hi; leitung ki-ukna thu siamna le pilna siamna tawh kingah ding ahih lohlam Abram thei khol hi. Abram luah ding leitangin Pasian piakkhong hi ding hi. Galdo-na ah a vakihelna a hang in a sanggampa Lot honkhia ding bekin a nungdelh ahi hi. (Pian. 14:12, 13).\n“Abraham in Mamre muna tawsaw nuai khatah a teeng hi. Galphual panin a hong suakta mi khat tung panin Lot thuaknate a za hi. Lot lungdam theihlohnate ngaihsun nawn lo-in amah a itna hangin galte khut sung pan honkhia dingin a hanciampah hi. Amasa-in Pasian lamlahna a ngen hi; tua khit ciangin galdo dingin a kigingkhol hi.” Ellen G. White, Patriarchs and Prophets,\nAhi zongin Abram in galkap kipawl khempeuh tawh kido hi lo hi. Manlang takin Lot a kem galkapte bek do hi ding hi. Lot in suakta-in, Sodom kumpipa tawh a omkhawm hi. Tua hi-in hih Pasian mi citakpa in hatna le hangsanna tawh a kidim hi. Ama huzaap in tua mun kimtengah kizel kha ngel ding hi. Tua mite in zong Pasian a um a muang mi nunzia tampi a za ding uh hi.\nMidangte tungah bangci bang huzaap na nei hiam? Na gamtatna in na upna bangci bang upna hi, cih a pulaak hiam?\nMELCHIZEDEK TUNGA SAWMAH KHAT PIAKNA\nPian.14:18-24 le Hebrews 71-10 sim in. Melchizedek in kua hiam? Bang hangin Abram in ama thu tam a kigelh lo Melchizedek tungah sawmah khat pia hi ding hiam?\nLamdang takin Melchizedek a hong kidawkna in Lai Siangtho tawh kituak lo thu hi lo hi. Canaan kumpi in Abram tungah lungdam a koh khit ciangin tu-in hih siampipa in lungdam ahihna tawh sawmah khat Melchizedek tungah a pia hi. Melchizedek Salem khuapi panin hong pai hi-in, akhiatna in “ kilemna” cihna hi-in gal kido hun laitak adingin a kilawm kituak mahmah min khat hong suak hi.”Ttsedek” cih akhiatna in “thuman,” cihna hi-in Sodom kumpi tawh kibang lo ahihna kimu thei hi. Bera (“ siatna sungah), le Gomorrah, Birsha (“siattatna sungah) cih minte in ama gamtat zia le tong a pulaak kammal hi (Pian. 14:2).\nMelchizedek min in Canaan kumpite gitlohna, le siatnate tawh kibang lo hi. Pian. 14 sungah ‘siampi” cih kammal kigelh masakna mun hi. (Pian. 14:18). Melchizedek tawh kipawl min in “Sangpen Pa” cih min hi (Pian. 14:18), Abram in keima Pasian ci-in a sam hi. (Pian.14:22), Abram in Pasian siampi ahihna kipulaak hi. Melchizedek in Khrih tawh kibang hi lo hi. Amah in mite adingin Pasian aitangin nasem ahi hi. (Ellen G. White Comments, The SDA Bible Commentary, vol. 1, pp. 1092, 1093).\nMelchizedek in siampi nasep a sem hi. Amah in “moh le lenggah tui tawh biakpiakna apia hi.Hih biakpiakna-ah lenggahtui thak tawh biakpiakna hi.(Thkna. 7:13, 2Khang. 31:5), hih thu in sawmah khat piakna tawh kisai a kipulaakna-ah hong kilangkik hi. (Thkna. 14:23). Tua banah Melchizedek in Abram thupha a pia hi. (Pian.14:19). Tua hi-in Abram a neihna khempeuh panin Melchizedek tungah sawm ah khat apia hi. (Pian. 14:20); tua in Pasian in Piangsak Pasian hi; vantung le leitung in Ama neihsa hi, ih a pulaakna ahi hi. (Pian. 14:19). HIh thu in Piansakna thu hong hilh hi (Pian. 1:1), “vantungte le leituung “cih kammal in na\nkhempeuh a huam hi. Tua hi-in sawmah khat in piakna in zong Piangsakpa tungah lungdamkohna ahi hi. Amah in na khempeuh a nei hi (Heb. 7:2-6; le Pian. 28:22 enkak in).\nA kibang lo thu khat in sawmah khat piakna in Topa tungah citpiakna hi lo hi; ahi zongin Pasian tung pan a khawnkong a ngah ihihna a pulaak ihi zaw hi. Bang hang hiam cihleh Pasian in na khempeuh a hong pia hi; upna tawh kalsuan hi; upna hanga piakna hi lo hiam?\nNgaihsutheh Ding: Read Ellen G. White, “Abraham in Canaan,” pp. 134-136, in Patriarchs and Prophets sung panin sim in. “Khrih pawlpi in mite adingin thupha hi ding hi; pawlpi mite in midangte tungah thupha a bawlna uh tungtawnin thupha a ngah ding uh hi. Pasian in minamte lak panin Ama neihtuam dingin a sapkhiat hi bek tham lo-in Ama tanu tapa dingin ahong koih hi. Amaute tungtawnin Khrih in vantung khuavak a kilangsak ding hi. Topa in Abraham a tel ciangin Pasian lawm ding bekin a teel hi lo hi. Ahi zongin Topa in minamte tungah a tuam vilvel hamphatna, a pulaaknop thute a pulaak theih nadingin a tel ahi hi. Amah in khuamial sungah a taang meivak bang ding a, a kim a paam khempeuh a tan ding hi.\n“Pasian in a mite tungah khuavak le thuman tawh thupha a piak ciangin amaute in tawntung nunna a neih nading uh hi bek tham lo-in midangte in zong vantung khuavak amuh nading uh ahi hi. “Note in leitung adingin ci na hi uh hi” ci-in a kipulaak ciangin amaute in thuman lenkip ding hi banah midangte in zong thuman a kepcing nading ahi hi. “Pasian biakinnpi sunga a nungta suang bangin na tang hiam? A man biakna i neih keileh, mi tawh kizopna-ah khuavak i neih kei leh i thuzuihna in a mawkna suak ding hi. Nisim nuntak khuasakna-ah Pasian zia le tong i neih ding kisam mahmah hi. Eite in i sungah Khrih hehpihna nuntakna hong khel vangliatna i neih ding kisam hi.Angsung huaihamna i kisam kei a, Jesuh i kisana in lian zaw hi.” Ellen G. White, Reflecting Christ, p. 205.\n1. Abraham nunzia siksanin “ Thupha kong pia dinga, midangte adingin thupha na suak ding hi.” (Pian. 12:2, thupha ngah i cih in bang hi ding hiam? Koi bangin Abram biak Pasian abia eite in zong mi dangte adingin thupha hi thei ding i hiam?\n2. Abraham in a zi pen ka sanggamnu hi, ci-in a pulaak in bang khialhna nei hiam? Zuau phuahna maw, thuman lang khat bek gen koi siahuai zaw hiam? Bang bang hi taleh zuau lang gen zong a zuau mah hi lo hi ding hiam?\n3. Pian. 14:21-23 sim in. Abram in Sodom kumpipa piak bangci dawnkik hiam? Bang hangin tua bangin dawngkik hi ding hiam? Hih thu panin nuntakpih ding bang thu na mu hiam? Sodom kumpipa piak a sang hileh Abram in upna tawh dikna ngah hi, ci-in a kipulaak veve thei diam?


url: =Hing napi’n a nungtalo te domsang :: ZOMI DAILY\nHing napi’n a nungtalo te domsang\nposted on 3 February 2016 at 7:00 am Lomkholna: Hauthang, News\nSimmai emmin banghi:\nAkum (64) ci’n na Zomi Nam Ni kibawlna thu ih zak ciang in Minam lian in Pasian in hongbawl cih ihphawk hi. Ahizong in Zomi Nam Ni, cihding hamsa asa lai alung kaka laimi, hitakpinam maw? ci-in aom lai akhua ngaingai zong om tuak lai tawh kibang hi. Minam hing hi. Ahih hang anungta nailo na mun omlai hi.\nHing gegu na pi’n siding/sisak ding cih kampau leh lungsim ngaihsutna, nasep khiatna namtuamtuam te in minam buppi khua mial pisung tun pih hi. Tua khit ban ah Minam ahing khinsa akhangdawng anosuak, asel khia ding kimlai nasep namtuamtuam leh thukhun tuamtuam, eibawlloh thukhun te leh ih thukimloh khat sanna, pi muhna in Meikhuk sung a, Simmai (Aluu) em min abang in, Minam hongki netum nuam a aem min nuam ahihi.\nAhingbek hilo, Anungta:\nHing na pi’n Zungneilo paak leh Meh teh meh gahpen (Vegetating) ahihi. Hih mun ah (Living) omlo ahihi. Bang hiam cih leh Zungkip neilo paak tawh kibang hi. Adeih minam tuamtuam te in amau kampau leh Ngeina bang in amin lo in zang uh a, Biakinn ah akoih nop leh Mopawi ah mi apiak nop leh pia, Milian te Ngawng ah a oksak nop leh oksak a deih bangbang in akibawl paak ahihi. Meh teh mehgah zong ahing mahin meh nam tuamtuam in ih bawl ih huam hi. Ahih hangin Mehteh Mehgah pen anungta hi nawn lo hi.\nTua mah bang in Ei Zomi Nam te in Minam ahing bek hilo in anungta asuah nading in cipcilgiltak a, Minam kician tak’ Minnam dangte theih in pholak khiat ngam na, cipcilgiltak in kampau leh Min phuahzia diktak tawh kalsuan na, Cipcilgil tak in Zolai leh Ngeina leh vannam te athugil tek Zomi Nam Ni hun ah Nam dang te muh in lah khiatna in Minam Nungta sak ahihi.\nNeeksa zahtak luatman minam min phaitamlam koih:\nTua hi lo in Zomi Nam Ni hun ah Zopau in hun zanggamlo, hong uk thunei zah tak bawl luat hang in, Zopau sang in Kawlpau na zat leh Zomi namin’ ahing na hi a, na Nungta naikei hi. Na inn sungteng leh U leh nau sungah’ na kampau in Zomi Nam Ni ci kha den zel na pi’n Chin Minam Ni, Chin Gam Khen ni cih zong Zomi ninam Nungta na pi’n ahing nailo ahihi. Neek sa zahtak man in Minam hing na pi’n nungta sak ngam lo ahihi. It mahmah van gilhoih kuama muh loh ding in, innnung lam ah koih/sel simleng innnung lampan guta ten guksim tawh kibang ahihi.\nZaluimei & Sialtangtui nungta nuam:\nLam khat pan in gen ni ci leng Meiset om na pi’n Mei kisap hun sim in atang ngeilo Zalui meiset leh tui om napi’n tui kisap hun ah aki cing ngeilo Sialtang tui te in hing na pi’n Zomi ading in nungta tawntung lo ahihi. Tu in Minam thu ah nidangsang in Khangthak te sisan leh lungtang sung khauhtak in thuk lutmahmah a, ahih hangin khangham lamte’n Khangno te, minlawhna ahi’ Zomi Nam Ni, Zomi Nationnal Day, cih pen lau pha mahmah bangin aom hi.\nMai lam ah Zomi Nam ading mi muante in tu laitak a, ih muan nailoh khangthak te hun in sau zaw lai ahihi. Zomi Khang no kum 2/3 bang in Minam puan silh in, Zopau in Namdang Shopping Mall te ah pau ziahziah ngam ahihi. Ni dang in ahihleh (kei mapian na khua ah) nitak in sikha thu kigen leh kilaumahmah hi. Tu in Naupangte tuabangthu genleng hong en lela ci uh hi. Zomi Namte ahi naupang tepen ahing maimai bek hilo in leitungtawh kitangkim in Namlian in NUNGTA nuam ahihi.\nPrevious: Paunaakte ahkl Thuciinte ~ Pu Zokhai\nNext: US gamsung khualzinna pawlkhat – 32\nZomi Identity ~ DS Pau\nNews tomkim aa lakkhawm (06 February 2017) ~ TK Lian\nMai nawt ni ~ Rev. Thawng Khan Mung\nMalaysia Supermarket ah akizuak zasankeu lakah zusa kimu ~ ZD\nVondeih Kep Ding – 28 (Pau Khan Kap)


url: =“Mount Etna Volcano” meimual puakkham in ageinai aom mi 10 liam ~ ZD :: ZOMI DAILY\n“Mount Etna Volcano” meimual puakkham in ageinai aom mi 10 liam ~ ZD\nposted on 17 March 2017 at 9:54 am Lomkholna: Italy, News, Sawltak, World\nItaly gamsung aom Sicily Region sungah “Mount Etna” kici meimual puakkham in ageinai ah aomkha mi 10 peuhmah liamding cih New York Times pan kiza hi. Mount Etna pen Europe gamsungah meimual agolpen leh apuakkhamden “Most Active Volcano” ci’n aki ciamteh khat ahihi.\nNungdiakteng asawtnailo hunsungin tua Volcano panin “Red Lava” akici buanciim phulkhia in vandawn ah kiphitto ziahizah ci a, gamlapi aom Sicily paninzong ki galmuhthei cihi. Thursday ni zingsanglam in hih meimual anai ah a endingin apai Tourists pawlkhat ageinai anehkhak laitak un puakkham in mi 10 peuhmah liamding kici hi.\nTua aliamlak ah BBC Science Reporter khatzong kihel in, tua Reporter nu ii genkhiatna ah “mi tampi liam, pawlkhat alu liam in meikang tawh, aki kuikha tawh kiliam kawikawite” ci’n BBC Reporter Rebecca Morrelle in genkhia hi.\nMeimual puakkham aging pen ginngaih mahmah a, hihbangdan Experience bel khatvei tuakkiknuam hetkeng ci’n genkhia hi. Meimual thu atheimahmah Volcanologist khatinzong kum 30 sung ka Experience lakah hih meimual puakkham katuahkhak pen lauhuai penpen hi ci’n genkhia hi.\nVideo: 10 injured in explosion on erupting Mount Etna volcano\nHih Mount Etna Volcano puakkhapna ageinai ah akihel khate asi kuamah aomlohpen kampha mahmah hizaw kici hi. Volcano puakkhapna panin suangthemnen alengkhia tampi om in, samahmah sawnsawn hi. Red Lava zong ki thehkhia zuahzuah ahih manin, tuabang kawmkal panin aliamciang bektawh suaktathei bilbel uhhi. ZD Sawltak #zomidaily\nPrevious: Vondeih Kep Ding – 100 (Dimno’ Pa)\nNext: Kuala Lumpur khuasung ah Motorcycle khawlnading atuamin ki bawlsakta ~ ZD\nZSM pan dahpihna\nPaunaak leh Lakam gencianna\nTulaai Leitung Thuthang tuamtuam te Updates (Sep 18)\nNaupaai nupite banghang hehbaih hiam? ~ Hau Lun\nMozambique ah Fuel Tanker puakkham, mi 73 si ~ Thang Khan Lian


url: =Malaysia palik mi 4 te’n damiah taihin RM20,000 laksak ahih manin ki mankikpah :: ZOMI DAILY\nposted on 9 May 2018 at 12:13 am Lomkholna: Malaysia, News, Sawltak, World\nMalaysia, Klang vengsung ah palik mi 4 te’n damiah taih uh ahih manin kiman cih NST pan kiza hi. Migilo, damiah omleh ahung adal dingte’n damiah taih uh, sum suhsak uh cimawk hi.\nKlang vengsung aom Grocery Store neipa khat damiah ataih uh hi a, akigawm in sum RM20,000 suhsak uhhi. Tuahangtawh damiah ataih palik mi 4 tepen kimanin zanni in Shah Alam Police Headquarters ah kipuak uhhi.\nTua vanzuakna Grocery Store aneipa pen Bangladesh gammi khat kici hi. Tuapa ii vanzuakna ah nitaklam 7pm hunpawl in Malaysian Police mi 4 te vapai uh a, saineipa pen man uhhi. Tuakhit ciangin asum laksak in, akhut kol bulhsak in mawtaw sungah koih uhhi.\nTua Bangladesh saineipa kiangah Shah Alam police headquarters kong paipihding uhhi ci’n palik te’n genkhia uhhi. Source pawlkhatte genna ah Police te’n tua Bangladesh gammipa tungpanin adangsum Rm30,000 deihbeh lailai uh ahih manin, mancip in aciahkhiatpih uh kici hi.\nTuabang tengtawh Bangladesh gammipa pen palik te khutsungpan asuahtak khitciangin akimatzia, sum aki laksakzia te Police Report bawlkik hi.\nTuabangin Police Report akibawl ciangin Klang Utara Police Headquarters panin Crimes Division Policemen te Shah Alam police headquarters ah kipaisak in, damiah ataih palik mi 4 te ki mankhia sakpah hi.\nTuabangin damiah ataih lawmlawm palik mi 4 tepen kum 22 leh kum 44 kikal hi uh cih Bukit Aman aom Federal Police Headquarters tungtawn in kitheikhia hi.\nTua Police mi 4 te thudotna, thusitna akineih ciangin Bangladesh gammipa tungpanin damiah kataihmah uhhi ci’n genkhia uhhi.\nTuaban ah asumzong tua Police 4 te tungpanin ngahkhiakik uh a, tuaban ah saizuakpa ii Handphone alaksak ki mukhiakik hi. Selangor police chief Datuk Mazlan inzong hihbangin palik te’n vanzuakpa tungpanin damiah ataihlam pen thuman, thupiang taktak mahhi ci’n genkhia hi. Sawltak #zomidaily\nPrevious: Poland gampan €50 Million leitawi in Myanmar gamsung ah zatding meiphelh mawtaw 65 kileiding\nNext: Penang ah mawtaw kongkhak asatsakgawppa RM5000 ki liausak, kha 6 thong kiading\nZYA Weekly News :: 30 January 2015\nMalaysia Sentul KTM meileng lampi gei ah Bomb kimu


url: =US gamsung khualzinna pawlkhat – 34 :: ZOMI DAILY\nposted on 5 February 2016 at 8:00 am UTC+9:30 Lomkholna: Article, Awnzapau\nTg Thangpi In Ni Khat Tanggciim Hong Vakpih\nTg Thangpi ka cih pen a min taktak Tg En Khat Thang hi a, Kawlpi ah ka inn mai uah a teeng ahihi. Apa pen Zogamah akhua Gawngmual hi a, anu Lailo ahihi. Ken ka teltheih vat kei mai a, Kamnu in bel na thei mahmah pah bilbel hi. Amah thu dik in nu bang pa bangin hong bawl in ko zong lah muhcil mah in ka it seisai thei pah uhhi.\nApu Mung in lah hong vakpih hun ding mahmah om thei lo ahih manin, tu ni tawntung amah’n hong vahpih dingin mawtaw SUV te khat kawmin Khaipite innah hong zawn hi. A mawtaw kawm amah mah in hawl in a gei ah kei ka tu hi. Anung ah Niangniangte nuta leh a nupi tuang hi. Mawtaw tungah Kawlla Mangla zong hong vet lo in Taang Lungtup, Lianpi lasak vive lam tawntungah ka hong uhhi.\nBoynton pan leitaw lam manawh in hong paipih suksuk hi. Lam kal ah kitatsat lo in khua vive kizom suksuk hi. Miami khuapi sung ka tun uh ciangin inn sang vive kitung ngelhngalh hi. Tua innsang nuaiteng mah nawk in tembaw khawlna geiteng ka nawk uhhi. Mi tampi a tul a sim a khua citeng gam citeng kawm a khualzinna tembawpite (Cruise) khawlna hi a, tua ni citciat in khat mahmah zong na khawllo sese in ka mu kha kei uhhi. Tua zawhteh Miami beach kimveelna tembawte khawlna ka tung uhhi.\nBiscayne Bay and Millionaires Row Sightseeing Cruise\nKa tun uh leh Miami Biscayne Bay leh Mihaute tenna inn teng kimvel a pai ding tembaw a sawtlo a paikhia ding ka tuak pah uh a, Thangpi mah in koteng ai ding amah tawh nga ading ticket khat ciang $20 ta in hong leisak hi. Atung ka tun lian uh leh Mang pau leh Spanish pau in ka paina ding ka et ding uh leh bang tan vei sawt ding cih bangin hong gen hi. A sawt lo mahin hong paipih pah a, ka kipat ua kipan ka nawkna vankhawh innsangpite ahi zongin mitenna inn hoih (residential building) nonote ahi zongin, a inn aman zah leh a nei atengte min na dongin a banbanin hong gengen hi.\nKhuapi tawh ka kigamlat semsem uh ciangin mi’ teenna inn dawl khat pan dawlnih pian vive inn gol mahmah tampitak a gualgual in na om hi. A diakdiak in Jew mihaute, sports tawh kisai gentehna boxing, football, basketball, cih kimawlna lam a minthangte banah movie star te’ leh lasiam minthangte cih bang tam phadiak hi. Mawtaw lampi om lo ahih manin hovercraft cih khawng gunkuang set tawh hawlte cih khawng mawtaw tangin a inn maii simah khawl hi. Pawl khatte bang tuitung tu vanleeng tawh a vak a ciah hih tuak zaw lai uh hi.\nTu hun ciangin Florida zong ah huihpi guahpi tamin kumsial phialin tuipi pan tuihual lianpipi piang munta a, pawl khat te in teenna dingin lungmuang zo taktak nawn lo uhhi kici hi. Mihaute khua vot hun cianga tawmvei sung omna ding a, a val aa, a neih vive uh hih tuakzaw lai hi. Miami khuapi sung a vankhawh inn sangpi (sky-scraper) te tuipi lam pang pan kimveel a, a en ka hi uh a, leitung lampan ih etteh hoih ihsak bang mahin tuipi lam pan zong ih et ciangin tuipimai dum sitset eng sitset tawh et lawm mahmah kawikawi semsem hi.\nKa kipatna uh pan ka tun kik dong uh nai khat leh a lang sung mah sawt hi. Gilkial lua lo napi’n sun anneek hun zong khengta ci in sai khat ah an ka ne uhhi. Ni hong niam mahmah pianta a, lamkal ah mundang zong baang man tuan nawn lo in Thangpi in ka zin tunna uah hong kha vingveng hi.\nLungdam lua ka hih manin ka lungdam dan a thuuk deuh a zai zaw deuh ding kammal ka mu zo tuan kei hi. Kei kam sung pan aa, a gingkhia kam pau in ka lungdamna uh a cinh zo peuhmah kei hi. A tawpna ah cihna dang ding thei lo in, lawm Thangpi aw Kawlpi a na nu na pa ta-angin hong pai hi ci’n na tuat mai lel aw maw..leh,..ka ci thei bek uhhi.\nKo tung a hong awlmawhna, itna leh deihsakna tawh a ngal atha bek hi lo in, ko zat ding a ni khat bup a kawm, a mawtaw kawm man a kipan ko hang a hong suplawh hong bailawh a gim a tawlnate akipan a veksek in, thukkikna Topa in guaksuaksak peuhmah lo in a zah tampi hong thukkik sak ta hen o! ci in thupha ka piak theihloh buang uh, a dang ka cih meel dingdang ka thei tuan kei uhhi. Ama tungah itna citna siamna tampitak leiba in ka kikhen uhhi.\nPrevious: Lungsim “HOIH IN” Ngaihsut sia “KHUAK” ki khelsak tading ~ Hau Thang\nNext: The Golden Generation ~ Hau Za Cin


url: =Zolai Simbu Kum 100 Cin Pawi Ah - 7\nThusunna hun masa pen ah Rev. Dr. JM Ngul Khan Pau in, "Zomite Gamdang Tunna leh Mailam" cih thulu zangin thusunna hong nei hi. Zomite leitung Galpi Masa hun pan gamdang kitungta hi cih tawh hong pan hi. Tuhun a gamdang i tun pen eima lunggulh manin a tung i om teei hangin a tamzaw a kul man, a kisap mana tung hi hang ci hi. Nidanga gamdang tungte pen a pil teng, a hau teng, a siam teng hi masa a, amau ut thu tawh a tung zong tamzaw hi ci hi. Tu hun ciangin bel 'a lamdangpi in' a lom a lom in gamdang kitung nainai a, nau pua kawmsa a gamdang tung bang kiom zawzenta hi. Zankhat ihmut sunga leitung khantohna kum 400 bang a kheng man kiomta a, 'a lamdang hi' i cilo thei kei hi.\nGamdang pai ding a om ciang, leh gamdang a omte tawh kisai i theih dinga hong pulak pawlkhat lak a:\n1. Thungetna tawh kha ding, a paima un thusinna (gamdang thu) neihpih ding\n2. Amau tun sawmna gam tawh kisai thusinna neihpih khol hamtang zo leng\n3. Ngeina kibanglo ding ahih manin mi dang ah bangci nungta ding cih kilamlahna nei ding\n4. A tunna gam leh pawlpite tawh kizopna nei dingin hansuah ding\n5. Ei khua pawlpi panin missionary "tent-making" (or lamsial) sawlkhia bangin kingaihsun ding\n6. Gamdang a tun zawh uh ciangin inn lam pawlpi tawh kizopna gina tak neisak ding\n7. Gamdang tungsate kiang pan 'huhna' bek lamen ding, a sumpi uh lamen nawnlo ding\n8. I khua pawlpi nasepna leh hanciamna te a hithei bangin zasak den ding\n9. Kawlgam ah omlaite in pawl min (denomination) hilo tawh mission nasepna neih ding kisam\n10. Lungdam Bawl, Kum Thak Pawi hun ciangin khua pawlpi min tawh phawkna laikhak den ding.\nGamdang tungte in a inn lama omte kiang pan 'huhna bekbek' hong kingen, hong kilamen cih a ngaihsutna vuah a omlohna dingin inn lam pawlpite in zong kizopna kician tak neih ding deihna liansak semsem ding hilua hi. Pawlkhat bangin sum a kisap ciang bek, huhna a deih ciang bek in gamdang a om a pawlpi mite phawk in a tualo ciangin phawk kilkello cih bang hoihlo hi. Gamdang omte in zong inn lamte sum bekbek ci uh ciin nungheisan lo ding hoih hi. Ahang bel i kisapna om tuak a, a kizom ding leh a semkhawm dingte ihih manin a hoihpen ding gel a hoihna hong kilang hi. Tua dingin hong lamlak Siapa tungah lungdam mahmah hi.\n1. I phelkhai mah kipua kawikawi: Hih thulu tawh hong gen ciangin Sia Paupu in leitung ngeina ah i suah i khanna ngeina te koi gam koi mun i tung zongin a kikhahsuahlo ahihna hong gen hi. Zomite bang phelkhai tawh tui dim, tuikeu tawh tui suaka kisil ngei masa ihih manin tua mah gamdang i tun ciangin zong kizang hi, cih hong gen a mipi kinui zaizai hi. Gamdangah tuizeu tawh kibuaksak ziau theihna om napi i zatngeisa phelkhai leh tuikeu mah kizang leh nuamsa zaw cihna hi. Tuipi gal pan Zogam hong paite zong tuikeu zatdan theilo in tuizeu kibuak thei bek sa leuleu uh hi! A pai dingte theih ding genna hi a, gamdang mi ei gam ah hong zinte zong amau ngeina mah zang nuam tek uh hi, cih hong phawk sak hi.\n2. Min leh Puam Thu: Hih sungah Siapa in hong genna ah California state a tung Vietnam minamte a sangkahna vuah mite in a min uh lo theilo ahih manin sangsia pawlkhat in a min uh kheksak in English min na pia uh hi, ci hi. Tua pen sangmangte in a theih uh ciangin sangsiate sam uh a, "Vietnam te in a min leh puam simloh hong ken uh bangmah omlo hi, tua manin a min uh na khelsak nawn kei un," ciin thupia uh a, upadi zong bawlpah uh hi, ci hi. Zomite zong gamdang i tun ciang i min khawng mite in hong sim theilo thei hi, hong lo theilo thei hi, ahi zongin i khek pah ding a kisapna om tuanlo hi cihnopna hi. En zong mite min khempeuh kilo theilo pi. Amau a kisin ding uh hi a, ei min i khek ding hilo hi. Min leh puam pen mihing hihna, mihing ciamtehna (identity) khat ahih manin kepcing kisam hi.\nMin gelh dan thu hong gen ciangin mikangte in a minpi uh gelh in a tawpna ah behmin gelh uh hi. Behmin pen innkuan min zong kici hi. Tua pen Zomite in zong i zuih ding hoih hi ci hi. Gentehna in ka min ka gelh ciang : Hau Za Cin Suante ci leng Hau Za Cin pen ka min hi a, Suante pen ka beh min (innkuan min) ahi hi. Tua pen mikang gamte gelhdan ahi hi. Asia minam leh Chinese te in innkuan min/behmin gelh masa hamtang leuleu se uh hi: Suante Hau Za Cin cih bang in. Chiang Kai Shek bang Chiang pen a behmin/innkuan min hi. Zomi te in zong minpi gelh ding, behmin kician taka gelh ding hi. Tua ahih kei leh min bek kigelh leh min tawpna pen innkuan min suak thei a, tua lah i innkuan min hilo in i pu/pi/ni/gang te hong phuah min ahi hi.\n3. Khang Nihna te: pen amau leh amau in a minam hihna uh hong zong kik hamtanga, khang khatnate in a minam uh zumpih thei ci hi. Gamdang a tun cil un a pau siamloh uh, a ngeina theihloh uh, mite a a muh uh ciangin a hoihzaw sakna tawh mite hih bang khempeuh hihding sakna lianzaw a, khang nihna ciangin tua bang khempeuh a kisapna om tuanlo in eima minam hihna bangbang i hih ding cih theihna leh telna lian semsem hi, ci hi. Gamdang tung khang nihna te Zomi kicih ding hong angtang mahmah ding uh hi. Zokam a theihlo hih ding zong ut nawnlo dinga, mikangpau bek a thupi sim hun uh hong kikhel ding hi, ci hi. Hih pen leitung ngeina ah gamdang tungte khempeuh in a phutkhak thupiang hi. A tuncil vua a 'kimangkangsak' te pen a khang nihna hun ah 'ki Zomi sak' mahmah ding uh cihna hi. Zo ann mah hong duh kik ding uh hilai hi.\n4. Zu mah kilel pen kici: Zomi Association of Malaysia makaite in a minam sungah bangin hong buaisak pen hiam cih dotna pen "Zu mah in hong buaisak pen; Zu mah kilel pen hi," ciin kidawng hi, ci hi. Internet ah a kilangkhia lo, a kidawklo Zu mah kilel pen hih tuak hi. Siapa genna ah 'tagah nawi mu' bang kha ihi tam ci hi. Kawlgam khawngah sum neilo, zu lim zong omlo, om leh zong lei zo melmello ihih manin gamdang i tun ciangin sum thalawh in zu man lah tawm diak ahih manin kilei ziahziah in kidawn ziahziah a khawlhun, tawphun kitheilo in 'tagah nawi mu' bangin nek cihtakin kine kha hiding hi ci hi. Tua pen 'zulungvei' tampi hong pianna, nupa kikal kitotna a piangsak leh nungak tangval kikal a siasak buaina hi ding hi. Kei ngaihsutna ah tua bang a tam pian ciang Zolia te in zong zu khamkham Zotaangte pen maingap ngamlo thei ahi kha tam ci veng aw... he he he. Zukham khat Zolia melhoih khat in a deihloh zel ciang 'kei a mipih hong deihlo a midang khawng it bawl zaw' ciin khasia in phun nalnal leuleu... (tua bang a om ka cihna hilo, a hi tam ka cihna bek hisam)....\n5. Sum leh pai thu ah: Gamdang ah sem zo peuh leng sum pen inn lam sangin muhna ding baihzaw, olzaw hi. Ahi zongin a zeekna lam ah kisiam pah tuanlo hi. Inn lam ah innkuan papen in sum zong, innkuan bup vak cih bang hiziau hi. Gamdang ah innkuan sungna nasem thei khempeuh in kuankhia a sep kisam hi. Sum ngah ciangin innlam a omte khak zong a kul hun om tham hi. Khak ding mah zong ahi hi. Ahi zongin sum i khak ciangin nupa bang a hih leh numei lam leh pasal lam a kikim in khak khop ding a hoih hi. Ahang pen pasal lam bek sum kisam hilo in numei lam zong sum kisam vive i hizaw hi. A kisamlo zaw cih bang a om leh a kisam zaw tam khak zaw ding cih bang hileh hoih hi. Nidang lai banga pasal lam bek cih bang hithei nawnlo a, leitung ah numei leh pasal liangko kikima kalsuanna hong tam semsem hi. Tua manin numeite nelhsiah theih hituan nawnlo hi.\nMailam Ngaihsut Dingte...ah pau kitheihtuah lohna hanga kiho theihlohna tampi hong piang thei thu hi ci hi. Mikangpau vive thei hileng lem dinga, tun mikangpau ahilo zatna gam ah a tung zong kiom hi. Tuate adingin a tate uh, a tute uh a pi a pu tawh akiho ding uh baihlo kha ding hi. Mun tuamtuam, gam tuamtuam i tun hangin nasep pen a kibang zong om thei kawikawi ahih manin university sangnaupangte kipawlna, sumbawl miteng kipawlna, galkap tumte kipawlna, taxi hawlte kipawlna, etc cih bang i neih zong hong kultoto kha ding hi, ci hi.\nSiapa thugen ka gelh kawmin a kawm ah keima behlapna zong ka helh kawmkawm pahpah hi.\nHih thusunna tungtawn in mipite in i u leh nau, i sanggamte, meltheihte, beh leh phungte gamdang tung tampi om, a tunglai ding zong om cih hong phawksak a, i hihsa pan i bawlphat ding, i mailam ah i kidop ding, i sepzia ding tampi hong theihsak in lam hong lak kisa in Siapa tungah kilungdam mahmah hi. A tawp ni in, siapa thugenna panin: Zomi gamdang a tungte kiangpan hih teng peuhmah hong mangsak kei un, hih teng peuhmah kep ding, zat ding, zuih ding, hihloh a phamawh (un-negotiable) bangteng hiam ciin kidonga, a nuaia teng bang kigen hi.\nGamdang tung Zomite tungah inn lam a zom Zomite lamet leh a zatloh, a theihloh phamawh a sak uh nam 12 :\n1. Pau (Zokam)\n2. Lai (Zolai)\n3. Minam Puan\n4. Nau Min Phuahna (Mintap)\n5. Mopawi man leh mual thu\n6. Zongeina Pawite (Khuado, Sialsawm, Lawm annek, etc)\n7. Khangham Zahtakna (Uzawte zahtakna)\n8. Innsung Bangkua Zonna\n9. Gamh Luahzia\n10. Pu Zukholh (Pute zukholh, anpal puak, thupha ngen)\n11. Siatvehna (Nop Ni Dah Ni a kidelh, kiveh)\n12. Kilawhna leh Min Kisapna (Nu, Pa, Pi, Pu, Ni, Gang, U, Nau, etc)\nNote: Nam 10 a kitelna lak pan a point kibang nihvei om ahih manin a vekpi in 12 hong pha a, tua manin nam 12 te ciin kong gelhzaw hi.\nZogam Manggam bek a sik, a zin, a mu a teeng hi nawnlo in leitungbup, leitung kiuli a tuancil Zomi te hi hang cih hong phawksak hi. Minam khangto masa Spanish, Portuguese, Netherlanders, etc te in tuma pek pan leitung kiu li na sik kawikawi in, na tuancil kawikawi uh a, a hoihte la in pua in ciahpih uh a, a hoihlote nusia in a hoihzaw ding a theihte uh tawh a gam, a lei, a tenna a khua uh puah uh hi. Tuni in vanlui, na lui a manpha tampi amau gam ah a ciahpih uh muh theih in koih uh hi. Zomi te zong nikhat ni ciang tuabang hun kitung ding hi cih ka lamen hi. Tuhun leitung pen a hoih peuhmah eima gam ah ciahpih a zat hun zeek hun hi a, a hoih zonga zinkhiat, dian khiat hun ahi hi. A gahpha zaw singkung leh luitui te zon hun, delh hun hi a, inntual zang ah nuamsa a nek ding a ngaihsun mite vive tenna leitung ahi hi. Na gam, na minam, na khua na tui adingin bang na geel hiam? Na zin na vakna pan ZINPAK bang na pua kik diam?


url: =Pathian Kung Paina Lampi | Siyin Chin Baptist Church\nI. MIHING TAPA JESUS CHRIST\nPianciilna Lai Thiangtho sungah eite in a nungta Pathian zonna ih kipan hi. John in Lai Thiangtho thuciam thak sung pan hong lak, hong son Pathian taw a kibang ahi hunlam kipsakna nei hi.\nA kipatciilin Thu a om hi. Thu in Pathian taw omkhawm hi. Tua Thu in Pathian ahi hi. Tua Thu sia a kipatciilin Pathian taw omkhawm hi (John 1:1-12). Bekdom ngawlin John 1:14 sungah “Thu in mihing bangin hesuakna taw ahizong thumaanna taw ahizong kidimin eite sungah om ahikom Pa ii khatbek a nei Tapa vaangletna bangin ama vaangletnate ih mu zo hi” ci in kisim hi.\nTua hu in Topa Jesu sia Pathian ahi hi. Lai Thiangtho thuciam thak thu um mite sia mi mamawte thin amhte ahi bua uh hi. Topa Jesu dik a sa te hi tek uh a, ahizong bang thu hangin Pathian ci um in saang uh ziam? Amate in Topa Jesu sia Pathian ahina bangbangin um uh ziam? Hi dokna ham nii te hi bangin kimu thei hi. (1) Topa Jesu mama in kei sia Pathian khi hi ci in hil hi. (2) Topa Jesu nuntak dante a et ciangin Pathian hi ci in um uh hi.\nAhizong mi pawlkhatte in Jesu Christ mama in kei sia Pathian ka hi hi ci ngei bo ci uh hi. A tatak in ci leang Jesu Christ in mun theampo ah vak kakoai in “Kei sia Pathian ka hi hi” ci ngei ngawl peu hi. Ahihang Jesu Christ hilna theampo le kampauna, nasepnate theampo en leang ama sia mihing tatak le hi si a, Pathian tatak le ahina kimu thei hi.\nMihingte thin sung sia ngilkialna taw kidim in om hi. Mite sia itna ngilkialin om uh hi. Tua taw kizomin thinmuan lungmuanna, kilem nopsakna, minthan vaangletna, ngualzaw lungdamna, nei le lamh hauna, ukna za neina cite dei in lamen uh hi. Taciang Jesu in keima in nuntakna an ka hi hi ci hi. Na ngil a kial le keima kungah hong pai tan ci in hong sain hi. Na ngilkialna na bosak nuam le keima kungah hong pai tan Jesu in hong ci hi.\nMi tampite sia khuazingna sungah lampai uh a, thinkiam thakiam in khuangaina taw kidim uh hi. Lametna le muanmawkna zongh bo bek dom ngawlin upna ngangawn bosua in a om theampote in huna le panpuinate thangai mama thei uh hi. Tabang ciangin Jesu in “Keima in leitung khuavak ka hi hi” ci in son hi. Keima nung hong zui mite khuazing sungah pai ngawl a, nuntakna khuavak nga ahikom taang sitsetin a omna kimu thei hi.\nMi theampo in thina kiita tek uh hi. Numei khat sia zanin muthip thei ngawl hi. Banghangziam cile a thi tu a launa hang hi. Mutthip in a khanlaw kik ciangin a ci tung bup khua ul kai a, ama a thi zawkciang bangsuak tu ci thu he ngawl ahikom, a lau mamana thu son veve hi. Jesu in “Kei sia thawkikna ka hi hi, nuntakna zongh ka hi hi ci a, kei hong umte a thi hangin nungta kik tu hi. ” Kei hong umte nungta kik tu a, bangma hunin thi ngei ngawl tu hi ci in hong kamciam hi.\nMi theampo in patauna, launa le mawna khialnate hangin vanhngit pua bangin a ngim a toite taw kibang hi. Tua hu in bangbangin nungta tu khi ziam? Akua lampuina zui in nungta leang pha tu ziam? ci in ci natu meal tel ngawlin ki om thei hi. Topa Jesu in vanhngit pua a ngim mite theampo awng, kei kung ah hong pai tavun, keima in na vanh kong dawn tu hi ci hi.\nTopa Jesu Christ in mawna maisak thei hi. Maisak theina tu in vaangletna taw kidim hi. Khut le peang zaw pa mun ah “Ka tapa awng na mawna hong maisak zo khi hi” ci a tua pa dam takpi hi (Mk. 2:5). Biakna lampuite in bangbang hi sia pa in hi bangin ci ziam? ci in mawsak uh hi. Pathian tungah khial hi ci uh hi. Pathian sim ngawl akua in mawna maisak thathong thei na ziam? ci uh hi. Jesu in maw maisak theina a neina thu (Pathian a hina thu) tua khut le peangzaw pa munah a damsakna taw lak hi.\nTopa-‘Jesu in ni khat ni ciangin leitung ah thukhen tu a hina thu (Matt. 25:31) son hi. Tua zawkciangin vantung ah kaato kikin uk tu a hina thuson hi. Tua zawkciang mihing tapa in vaangletna taw kidim tu a, a thiangtho vantung mite kiim uumna laizang ah om in hong pai ciang a vaanglian tokhum tungah to in a mai ah minam theampo kikhawmsak in thukhen lai tu hi. Mi pawlkhatte sia nuntak tawntungna nga tu uh a, pawlkhatte sia mawna thukhenna thuak tu uh hi. Topa Jesu sia tua hunin thukhenmang pa hi tu a, mite tungah hi vadeapin thukhen tu hi. Eite theampo nisim ih nuntakna sungah Topa Jesu atu ih nuntakna bang thu hong khen kik tu hi (Matt. 25:40). Jesu Christ tungah Pathian Tapa Christ hi ngawl ni ziam? ci in a kidok ciang Christ in “Hi khi hi. Keima in Pa ziatsang ka tona ahizong meei tung to in kong paikikna ahizong note in nong mu tu uh hi ci hi.\nII. MIPHA, DOAIVEIPA. A THEAMPA, MIHING TAPA\nNazareth khua pan khut thiampa sia bangza po lamdang hikale a tatakin Pathian hi kici le a uphuai tu ziam? Ahi thei natu a uphuaina thu tampi’om hi.\n(1) Jesu sia mipha khat hi. (Jn. 7:12)\n(2) Ama sia doaivei pa hi (Jn. 7:20)\n(3) Ama sia a theam pa hi (Jn. 7:12)\n(4) Ama sia Pathian hi.\nMark Lai Thiangtho sim zawkciang Jesu Christ sia a koibang mi hi ziam? ci sia ngaisun in. Ama kua ziam? ci in ciamtee in. Ama sia nang ii na kisapbel pa hi hamtang tu hi.\nJesu Christ sia banghangin mihing bangin leitung ah hong pai ziam? Pathian sia mihing bangin hong pai ciang bekin mihingte hong hun thei pheang hi. Hong kipiansakna hangin mihingte nuntakna manh nei ahiciang mawna vawtna hangin nuntakna manh kiam hi. Hi bang mawna taw a kidim leitung ah Jesu sia mihing bangin hong kisawlna thu in Pathian in mihingte maw nei hikale it veve a, hong puavawk ngawl cinopna hi. Topa Pathian in mihingte hina theampo he a, hesuakna hong neina thu hong lak hi. Tua ahikom mite in Topa Pathian kungah thunget ciang hong zo kikna thu kimu hi. Topa Jesu Christ ii nuntakna hangin Tapidaw te in leitung ah koibang nungta tu ziam? ci in hong nil hi.’\nTopa Jesu Christ sia banghang thi ziam? Topa Pathian hangin ngupna nga natu, Pathian sepna bek taw a kinga theina hang ahi hi. Pathian ngawlpo in mihing ngupna tu sep theina om ngawl hi. Mihingte amate le amate kingum thei ngawl hi. Banghangziam cile mawna taw a kidim maw nei mite ahi hu hi. Mite in Pathian thukham paltan in Pathian a langpante hi. Mawna thamante thuakin Pathian deina a tel zo ngawlte hi a, nisim in Pathian a thin uuksakte kihi hi. Ahizong mite sia Pathian bekma in hun thei hi. Pathian bek in hutkhiat nopna thinsung nei bek dom ngawlin hutkhiat thei natu vaangletnate nei hi. Tua hangin Topa Jesu in bangbang ngaisutna nei tu ziam? ci in ngaisun in.\nIII. THAW KIKNA\nTapidawte upna sungah bang thu in thupi tu ziam? Topa Jesu thina thupizaw tu ziam? Topa Jesu thawkikna thupizaw tu ziam?\n(a) Pathian ci sia a tatakin om hi. Lai hi. Pathian a ci sia om ziam? Om ahile bangbang Pathian ziam? Hi Pathian in a nungta tawntung Topa Pathian hi.\n(b) Jesu Christ thawkikna in nuntakna tawpna sia thina hi ngawl a hina thu hong lak hi. Jesu Christ a um mi theampote ii thina sia zawna hi. Jesu Christ ii thawkikna ngawl po thi zawkciang mi theampo atu a dang nuntakna om ngawl hi. Eite in upna le muanna ih nei hi. Kei ka nuntak bangin note zongh na nungta tu uh hi (John. 14:19).\nKhua ngaisun thei mipilte, leitung ah mipil tampite in thi zawkciang thu taw kisai kinialna te nei thei uh a, ahi thei tute bek son thei uh ahihang, hong pai pheang tu tu hun sia hi linlian in son thei tuan ngawl uh hi.\n(c) Thawkikna ci sia Tapidaw khat atu in Pathian diksak nuntakna cin kiksakna hi. Mite sang pan in a pha na tampi a seam a vawt zote hi. Thu um ngawl mite sung pan ngangawn in mi tampite sung na pha a seam a vawt zo tampi om hi. Mi theampote ii diksak le it mama zongh tampi om hi. Midangte phat tuam natu bebek a vawt zo zongh mi tampi om hi. Ahizong Pathian hi theina taw teengat leang son thamman ngawl hi. Ahizong Christ in Tapidaw eite sungah hong nungta le Topa nuntakna in Tapidaw eite tungtawnin itna tatak le thiangthona hisak thei tu hi.\n(d) Thaw kikna in Christ hangin Tapidaw eite mawna pan kisuakta a, ngupna kinga hi. Eite in Topa Jesu thina pan a thokiksak pa ih um le tua upna in eite ii thutang sauna hi ci in hong teptee sak tu hi. Tua Topa Jesu sia eite mawna taangin ki aap hi. Eite in thutang suana dong ih thet natu in kitho kiksak hi. y\nRomete 4:24-25 Topa Pathian hong sonsa Thawkikna in mihingte mawna atu in Topa Jesu Christ sia thinglamtee tungah a nuntakna kipia in hong hutna thu Pathian in saang hi cinopna hi. A zo zo hi. Kiseam siat zo hi. Tua in a kison Pathian kung paina lampi hi.\nHeaktu: SCC Magazine sungpan\n« PATHIAN OMPUINA (Emmanuel)\nBanghangin Pathian In Moses Sam Ziam? »


url: =Ka muhpak US Gamthu pawlkhat – 51 :: ZOMI DAILY\nposted on 16 November 2015 at 8:00 am Lomkholna: Article, Awnzapau, Theihhuai\nLife Begins at 64!\n1967 kumsung RIT sangkah lai in leitung lasiam minthangte lak ah London pan Beatles kici mi li apha, a vekpi a samphasak nelnalte beelpawl (group) minthang mahmah uh hi. Tudong mah a sih zawh kum 33 phata a aminthang mahmah, amin a mang ngeilo ding, lasiam minthang penpen Elvis Presley, King of Rock zom ah a minthang pen uh ahihi. Leitungah lasiam a minthangte a banbanin akigualh saktak ciangin Elvis Presley, Beatles, Michael Jackson hi pah hi. Tua hun lai in kum 64 kipha leh puteek dan mah a kingaihsun a nasep sem zo nawnlo ding mah in kituatpah hi. Tua hi a, Beatles te lakah Paul MacCartney in kum 17 a phak lai (1966) kumin apa kum 64 aphakni tawh kisai, apa a cihna aa, aphuak leh sak athuah la << When I’m Sixty Four >> cih la hi a, a lamalte khat bang:\n“ When I got older losing my hair\nWhen I’m sixty four “ cih a kipan ahihi.\nAhi zongin nuntakna khan kisau semsem hi. Nidang lai in < Life begins at 40 > kici hi. Hun hong paipai a, kikhanto tektekin a nunung pen ah < Life begins at 60 > kici leuleu hi. Reader’s Digest sungah ka sim kha ngei aa, aphuakpa Mac Cartney in tua hun lai a ka la phuak pen tuhun teh maan nawn lo hi, kum 64 hi lo zaw in kum 84 tawh kheel ding hi zaw hi, ci in na gen kik hi.\nKawlgamah kum 60 valte kumpi nasepna ah kikhawlsak in pension kilasak hi. Tuate lakmah ah kei zong ka kihel a Pasian hongpiak inn leh lo tawh a om hithiat a khawlnga hithiatta ding ka hihi. Tua kim lai ah Pasian hong gelsak kholhsa om bangin hi lam ka tung hi. Hi lamah inn leh lo sum leh paai neihsa zangkhat zong om lo in “0” tawh nuntakna athak ka kipan hi. Omna ding inn ka saap tawm hi. Inn buulpi mahmah pan nauzaw inntuan thak linlian tawh ka kibang hi. Kivaakna dingin nasep zon kul kikta hi. Ngah nak leh sepzawh bangbang sep kik ding ahihi.\nAmerica in galsim in nitum a, galvaai in a sum beilawh uhhi. Agam hauhna uh kiam hi. Ko tunteh bang akiam semsem na hi zaw lai hi. Nasep zong nidang zahin baih lo hi. Mikangte zong pension la khinsa mah na sem kik uhhi. Adiakdiakin ‘veteran’ kici galkap luite bang kum 80 gual vive mahin na, na sem tangtang lai mawk uhhi. Tua teng huhau mahin galkap lui lah ahilo a gammi lah a suak nailo uham khin kum 65 gualte a’dingin nasep ngah ding zong haksa mahmah hi. Kawlgam sung a ei septheihte leh ih nasepsate lah hong thudon sak ding bang hi dektak lo hi.\nGamdang pan USA a tung khempeuh in, na nutsiatna gam pan na ngah pilna na siamna letmatte (certificate) khempeuh pen na ken hangin hong kithupisak peuhmah lo hi. Tua thute huhau in bangmah lo mun pan kipat phat kik ding hong kul ta hi. Tua ahih manin mun tuamtuam gam tuamtuam panin USA atun uh ciangin USA ii akhiatna taktak pen a sau in (long form) “ U Start Again ” a cihna hi na ci uh a, kei mahmah zong in a sin kha a phulkha takpi mah ka hihi.\nTua hi a, kei a’ bang diakdiak dingin ‘A’ pan kipat kik kul phingphing tadih mawk a, << Life begins at 60 >> acih zong hi nawn peuhmah lo lai in << Life begins at 64! >> hi zaw mai ta hi.\nPrevious: Piancit tezong ISIS galdo kipan ta, Bomb tang 20 khiatzo\nNext: Kipawl khawm a khantohna tawh kisai kamuh na pawlkhat ~ Pau Do Lian